Radio Euskadiko Boulevard saioan elkarrizketatu dute Rodríguez, eta besteak beste presoei egiten ohi zaizkien ongi etorriez hitz egin du. Esatariak galdetu dio ea Sara Buesa bezalako ETAren biktimek egindako eskaerei positiboki erantzuteko asmoa duen ezker abertzaleak, hau da ongi etorriak egiteari utziko zaion. “Gogoeta bat egiten ari gara, aste honetan asteleheneko adierazpena pozez hartu duten ETAren biktimak dauden heinean eskaera hori helarazten ari zaizkigunak, modu eraikitzailean, zintzoan eta, funtsezko zerbait den zerbait, pribatuan”, erantzun du Rodríguezek. Biktimen eskaerak beti hartu dituztela “aintzat”, eta ongi etorrien kasuan ere horrela izango dela gaineratu du: “Sortu bere esku dagoena egiten saiatuko da eskaera horiek betetzen saiatzeko”.\nRodriguezek berak eta Arnaldo Otegik astelehenean Aieten egindako adierazpenaz ere aritu da Sortuko idazkari nagusia. “Ez da erraza izan”, adierazi du alderdiaren barnean adierazpenak izan duen eraginaz galdetuta: “Gure artean militanteak daude kexu direnak guk soilik egiten ditugula urratsak norabide horretan”. Astelehenaz geroztik adierazpenagatik zoriontzeko mezu “zenbakaitzak” ere jaso dituela adierazi du. Adierazpenaren beharra defendatu du, eta barne mailan pedagogia handia egiten ari direla azaldu du.\nPSEk, Jesús Egigurenek edo Jose Luis Zapaterok adierazpenari eginiko harrera beroak aliantza politika berriak iragartzen ote dituzten galdetuta, Rodríguezek adierazi du hori ez zela helburua, baina “urteetan altxatutako lubakiak” eraistea ekarriko balu, “berri ona” litzatekeela.\nKanal hauetan artxibatua: Normalizazio politikoa | Sortu\nGaur ez bezala, duela berrogei urte, euskaldunok egoera berri baten atarian ikusten genuen etorkizuna.Nafarroan eta EAEko Autonomi Estatutuak indarrean zauden. Hain ibilbide latz eta luzeari irtenbideak ikusten hasi ginen eta askatasunaren taupadak zoratzen gintuzten. Ura bai... [+]\nBehin eta berriz esaten digute maiatz inguruan egingo direla Hego Euskal Herriko udal hauteskundeak, diputaziokoak Araba, Bizkaia eta Gipuzkoan eta forukoak Nafarroan. Hori ikustekoa bada ere, noiz egingo diren ez digu inongo kezkarik sortzen. Azken batean, lau urterik behingo... [+]\nGatazkarik gabeko gizarte bat diktadura besterik ez da. Gatazkak, hala ere, “prentsa txarra” dauka: beldurra, indarkeria eta segurtasun eza burura ekartzen dizkigu. Gatazkaren alde egotea talibanengandik edo terrorismotik oso hurbil egotearen gauza bera omen da... [+]


zuriain-k sortua, 2009, iraila 3 - 09:29\nOtsarteko Gaina eta Zamategi mendiak igotzeko ibilbidea, Eltzaburuko pistatik abiaturik. Bidean hainbat monumentu megalitiko ikusiko ditugu.\nIrunberriko Trinitatea eta Arroila\nzuriain-k sortua, 2009, iraila 2 - 20:34\nIrunberriko Trinitateko baseliza Loitiko errepidetik ikusten bada ere, susmoa dut mendizale gutxi hurbiltzen direla mendi horietara, eta merezi du txango hau egitea Leire mendilerroko txoko hauek ezagutzeko.\nIbilbidea Irunberriko Iturbero kanpinaren parean hasiko dugu. Atariaren aurrean pista bat ikusiko dugu bihurgune itxi bat egiten duena. Autoa handik gora ere eraman dezakegu ehun bat metroz, baina aparkatzeko toki nahiko desegokia da. Trinitatearen baselizara daraman gurutze bidea bilatuko dugu. Erraza da: harrizko gurutze handiak edonondik ikusten dira.\nzuriain-k sortua, 2009, iraila 2 - 20:24\nIzaba-Belagoako errepidea, Asolazeko kanpinera iritsi aurretik\nEkialterrea-Intzaga-Mintxaiturria mendiak igotzeko ibilbidea gehienetan bidean barrena, baina batzuetan bidetik kanpo. Ikuspegi zoragarriak gainaldean.\nBurdindogi eta Goitiko Gaina\nzuriain-k sortua, 2009, iraila 2 - 20:06\nBurdindogi eta Goitiko Gaina mendiak igotzeko ibilbidea. Burdindogiko trikuharriak ikusiko ditugu bidean, baita aurrerago dagoen behatokia ere. Leate eta Goitiko Gainetatik igaroko gara eta zuzenean Eztelegiko talaiara jaitsi, biderik gabe. Txango zaila bere bigarren zatian, mendian ibiltzeko ohitura eskatzen duena.\nBetatugaña mendia Ibiltzietatik\nzuriain-k sortua, 2009, iraila 2 - 18:02\nBetatugaña mendia Ibiltzietatik. Mendi ezezagun baina panoramika ederra eskaintzen duena. Batzuetan bidetik kanpo ibili beharko dugu.\nAzkenantz, Algorrieta eta Loiketa mendiak Belateko monasterio zaharretik\nzuriain-k sortua, 2009, iraila 2 - 17:50\nAzkenantz, Algorrieta eta Loiketa mendiak Belateko monasterio zaharretik. Jaitsiera bidetik kanpo eta pendiz handiz eginen dugu, kontuz ibiltzeko moduko bidea.\nzuriain-k sortua, 2009, iraila 2 - 17:38\nArregia mendi ezezaguna igoko dugu. Jaitsieran batzuetan bidetik kanpo ibiliko gara. Arretaz ibiltzeko moduko bidea, beraz. Erantsitako mapa ikustea komenigarria da ibilbidea hobeki ulertzeko.\nzuriain-k sortua, 2009, iraila 2 - 17:35\nbilbide ezohiko baina ezin ederragoa. Motxorro mendia igotzeko aukera ere badago, baita Baigura inguruko trikuharriak bisitatzeko. Zenbaitetan bidetik kanpo ibiliko gara, arreta eskatzen duen ingurune batean.\nLertzamendi, Uztartza eta Artzeleta mendiak Gorostietako lepotik\nzuriain-k sortua, 2009, iraila 2 - 11:51\nLertzamendi, Uztartza eta Artzeleta mendiak igotzeko ibilbidea, Gorostietako lepotik. Bidenabar, Zurittu-berri eta Tantadiko trikuharriak ezagutzeko aukera. Zenbaitetan bidetik kanpo ibiliko gara, orientazio sena, gpsa, mapak eta mendian ibiltzeko ohitura ezinbesteko dira.\nErnaitzu-Ireber Arrarats herritik\nzuriain-k sortua, 2009, iraila 2 - 11:48\nIbilbide zirkularra Ernaitzu eta Ireber mendiak igo eta pare bat trikuharri ikusteko, Alkardur eta Elkorra. Batzuetan bidetik kanpo ibiliko gara, nahiko hegi deserosoetan barrena. Orientazio sena eta mendian ibiltzeko ohitura ezinbestekoak.\n« lehena< aurrekoa…262728293031323334…hurrena >azkena »


Bertso Korrikak 25 bertso-eskola eta makina bat bertsozale lotuko ditu - bizkaie.biz\nBertso Korrikak 25 bertso-eskola eta makina bat bertsozale lotuko ditu\nBizkaie! 2013-03-01 15:34 Bertsolaritzea\nBertso-eskolek, AEK-k eta Bertsozale alkarteak Korrikagaz batera joango dan bertso zirkuitua aurkeztu dabe Donostiako Koldo Mitxelena Kulturunean. Euskera ikasleen neurrira egindako saioak izango dira. Euskal Herriko 25 herri lotuko ditu Bertso Korrikak.\nEdurne Brouard AEK-ko Korrika arduraduna, Iñaki Murua Bertsozale alkarteko presidentea eta Beñat Vidal Algortako Bertsolari Eskolako kide, AEK-ko Mintzapraktika egitasmoko arduradun eta Bertsozale alkarteko kideak aurkeztu dabe Bertso Korrika.\nEuskera ikasleak bertsolaritzara hurreratzea da Bertso Korrikaren helburu nagusia, horregaitik ikasleen neurrira egindako saioak prestauko ditue. Askorentzat bertso saio bat entzungo daben lehen aldia izango da, hori dala eta saioko azalpenak eta bertsolarien jarduna egokitu egingo dira, euskera ikasleek ulertzeko moduan. Edozelan be, bertsozaleentzat be saio honeetako ateak zabalik dagoz, publikoan bertsozaleek eta euskera ikasleek bat egitea nahi dogu eta.\nBertso saioaren aurretik, euskaltegian aurre-lanketea egingo da, gai-jartzailearen eskutik. Horretarako, bertso saioko gai-jartzailea etorriko da eskolara, eta saioaren barri emongo dau: bertsolaria aurkeztu, saioan egingo dituen ariketa muetak azaldu, eta bertso baten sorkuntza prozesua aztertu. Osteak, euskera ikasleek, gai-jartzailearen laguntzinoagaz ,saiorako ariketa edo gai batzuk atonduko ditue.\nBertso Korrika zirkuituan 25 herrik hartuko dabe parte. Durango, Zornotza, Derio, Bilbo, Barakaldo, Algorta, Erromo eta Markina, Bizkaian; Kanpezu, Agurain, Gasteiz eta Laudio, Araban; Astiz, Iruñea, Lizarra eta Elizondo, Nafarroan; Azkaine, Itsasu eta Hendaia, Lapurdin; Donostia, Larraul, Andoain, Lazkao, Arrasate, Lasarte, Gipuzkoan.\nDanetara 25 bertso-eskolak hartu dabe euren herrian saioa antolatzeko ardurea. 100 bertsolarik jardungo dabe kantuan, plazaz plaza asko ibilten diranak, eta gitxiagoa dabilzanak alkarregaz. Eta 20 gai-jartzailek emongo ditue euskaltegietan eskola didaktikoak.\nBeñat Vidalek bertsotan emon dau ekimenaren barri:\nEuskaltegian lantzen ditugu\naditza eta baldintza\nbaina jolastuz bertsolariek\nnola darabilte hitza?\nBertso Korrika iritsi zaigu\nda zuretzako ekintza\neuskara ikasten zabiltzan horrek\nbehar zenuen argi printza\ndenek ulertu eta gozatu\nAstegoienean hiru saio egongo dira. Martiaren 1ean, barikua, Aguraingo Herri tabernan; eta, martiaren 2an, Kanpezuko K18 tabernan eta Markina-Xemeingo Uhagon kulturgunean.


Abelzaintzaren funtzio soziala eta animalien osasuna haintzat hartzea eskatu du Nafarroako Arartekoak - Mendialdea - Erran.eus\nAbelzaintzaren funtzio soziala eta animalien osasuna haintzat hartzea eskatu du Nafarroako Arartekoak\nTtipi-Ttapa 2019-01-10 12:50\nAbeltzainen eskariaren edukiaren aurkezpena hiru alkatek egin zuten joan den urteko urrian: Mikel Zabaleta, Leitzako alkateak, Joseba Otondo, Baztango alkateak eta Ezekiel Martin, Atez bailarako alkateak.\nJoan den urteko urrian abeltzainek eta zenbait udalerritako alkatek Foru Dekretuaren inguruan aurkeztutako kexari erantzunez\nJakina denez, 2018ko urriaren 23an zenbait abeltzain eta Nafarroako udalerritako alkatek Nafarroako Arartekoari kexa bat aurkeztu zioten Nafarroako abere ustiategi eta instalazioetako baldintza higieniko sanitario, animalien ongizate eta antolamendu zooteknikoa arautzen dituen Foru Dekretuan abeltzantza tradizional estentsibo eta/edo ekologikoak duen trataera diskriminatzaileagatik.\nGaiari buruzko informazioa eskatuz, kexa Nafarroako Gobernuko Landa Garapen, Ingurumen eta Toki Administrazioko Departamentura helarazi ondoren, honek Arartekoari erantzun zion 2018ko azaroaren 20an, sinatzaileek aurkeztutako puntu bakoitzari erantzuten dion txostena aurkeztuz.\nBi aldeetako argudioak aztertu ondoren, Arartekoak onartzen du «gaur egun nekazaritzak dimentsio sozial garrantzitsua hartu duela landa eremuen hustutzea eragotziz edo atzeratuz, landa eremuan biztanleria mantentzeak dakartzan ondorio positibo guztiekin, bereziki herrietako kultura tradizionalak eta ingurumen oreka mantenduz». Aldi berean, baieztatzen du «abeltzaintzan, animalien osasuna eta ingurumenaren babesa faktore determinatzaileak eta kezka eta ardura gaiak direla, bai botere publikoentzat bai arlo horretan dabiltzan sektore pribatuentzat ere».\nHorregatik, bi interesak haintzat hartzea beharrezkotzat jotzen du: abeltzaintzaren funtzio soziala eta animalien osasuna eta ingurumenaren babesa.\nBeraz, sinatzaileen eta udalerrietako alkateen kezka aintzat harturik, Arartekoak 2018ko abenduaren 10ean bidalitako idatzian, egokia irizten du Landa Garapen, Ingurumen eta Toki Administrazioko Departamentuari iradokitzea, bai kexak lantzen duen Dekretu Foralean, bai egin daitekeen beste batean, abeltzaintza ustiategi tradizional, estentsibo eta ekologikoentzat (txikiak eta ertainak) erregimen espezifiko eta berezko bat egotea.\nEta bi hilabeteko epea eman du ebazpen hau onartzen duen informatzeko, eta baiezkoa bada, berau betetzeko hartutako neurriak adierazteko.


MUKO 120 IKASLEK MILLION DOLLAR BUSINESS LEHIAKETAN HARTUKO DUTE PARTE | Kimu Berri\nMay 11th, 2011 | mikelorobengoa\nMondragon Unibertsitatearen Bidasoako campusak EnpresaZientzietako 120 ikasle (Oñati eta Bidasoak) bilduko ditu gaur, 9:00etatik 19:00etara, Million Dollar Business lehiaketan parten hartzeko. V. edizio honetan, ikasleei aukera eman nahi zaie zenbait gaitan ikasitakoa, enpresa simulazio bidez aplikatzeko.\nJardunaldia bitan dago banatuta: Lehenean, taldeak/enpresak eratuko dira, Oñatiko eta Bidasoako campusetako ikasleekin. Horrela, elkar ezagutzeko aukera izateaz gain, lehendik ezagutzen ez zuten jendearekin taldean lan egiten ikasiko dute. Enpresa bakoitzak identifikagarri bat izango du, taldea egiteko helburuarekin, eta talde bakoitzak bere "koloreen" eta helburuen alde borrokatu beharko du. Lehia ez ezik parte hartzea eta lankidetza ere sustatu nahi dira.\nBigarren fasean, simulazioari ekingo zaio. Denbora horretan, parte-hartzaileek erabakiak hartu beharko dituzte, finantzetan, marketinean, pertsonen inguruan, ingurumenean, kalitatean eta abarretan. Hiru ekonomia-ziklotan lortutako emaitzen arabera, enpresa irabazlea izendatuko da.


Etorkizuneko hegaldiak; ez poltsiko guztientzat — Gaztezulo\nEtorkizuneko hegaldiak; ez poltsiko guztientzat Orain arte bezala bidaiatzea ezinezkoa izango da denbora tarte batean, baina nola bidaiatuko dugu? https://www.gaztezulo.eus/albisteak/etorkizuneko-hegaldiak-ez-poltsiko-guztientzat https://www.gaztezulo.eus/albisteak/etorkizuneko-hegaldiak-ez-poltsiko-guztientzat/@@download/image/Vietnam-Airlines-In-flight-service-on-South-Korean-routes-over-coronavirus-outbreak-916x516.jpg\nOsasun krisi honek agerian utzi du orain arteko bidaiatzeko sistema ez dela bideragarria, ez ingurugiroarentzat ezta ekonomiarentzat ere. Etxean gelditzen hasi ginenean jakin genuen bazirela hutsik bidaiatzen jarraitzen zuten hegazkinak, aireportuetan zuten lekua ez galtzeko. Zoramen hutsa. Orain, industria honek krisi gogorrari aurre egin beharko dio; Norwegian Airlines-ek porrot egin du, eta Air France edota Iberia eta Alitalia erreskatatu egin beharko dituzte herrialdeek lur-jotzea ekiditeko.\nAurten hegaldien zifrarik altuenak espero ziren pandemia iritsi aurretik; hegazkinean bidaiatzeko urterik onena izan behar zuen, hegaldi merkeenekin. Baina koronabirusak ia erabat ezabatu ditu hegazkinak zerutik, eta industriak iazkoaren erdia ere ez du irabaziko, 290.000 milioi euroren galerari aurre eginez.\nNOLA BIDAIATUKO DUGU AURRERANTZEAN?\nOraingoz entzuten dena hauxe da; hegaldi garestiak eta distantzia fisikoa mantentzeko protokolo zorrotzak. Ahaztu hegazkina jendez toperaino beteta ikusteaz; une oro, metro bateko distantzia minimoa egon beharko du bidaiarien artean. Noski, horrek esan nahi du hegazkinaren heren bat hutsik geldituko dela, eta nork ordainduko ditu eserleku huts horiek? Ziur aski, bezeroek.\nLitekeena da beraz low cost bidaiak desagertzea; horrekin batera esku poltsekin hegazkinera igotzea debekatuko dute, eta derrigorrezkoa izango da maskararen erabilera. Hegazkin langileek bidaiarien tenperatura neurtuko dute, eta heurek babes jantziak eramango dituzte soinean. eserleku aurrean ez dugu ohiko aldizkaririk topatuko; hauek prezintaturik eskainiko dizkigute, janari eta edarien antzera.\nTURISMO BASATIAREN AMAIERA\nHegaldi masiboen amaierarekin batera turismo basatiaren amaiera etorriko da, behintzat etorkizun hurbilean; ezingo da munduaren beste puntara lau sosen truke bidaiatu, eta beraz, gertuko turismo ez masiboa izango da bidaiatzeko modurik merke eta bideragarriena. Uda honetan Euskal Herriko txoko harrigarrienak bisitatzeko prest?


BAIONA, UZTAILAK 20 : DESOBEDIENTZIA EGUNA | Eusko Ekintza\nErrefuxiatu politikoen aldeko Baionako manifestazioarekin bat →\nBAIONA, UZTAILAK 20 : DESOBEDIENTZIA EGUNA\nIheslari politikoen kolektiboaren agerpen publikoa eszena politikoan egiteak, uste baino hauts gehiago harrotu ditu. Inbisibilizatua, neutralizatua, ustez kikildua eta desartikulatua zegoen talde zabala, bat egina agertu da; direnak gisan: kolektiboa. Eta etorri dira beraien konpromiso politikoa berrestera.\nBitartean, Baionako suprefeta den Patrick Dallenesen hitzetan, ez ditu arrazoiak ikusten Estatu frantsesa bake prozesu batean murgiltzeko, ez baitago inoiz Euskal Herriarekin gerran egon; eta gero kexatzen gara Estatu Espainoleko gobernuko adierazpenekin! To honekin!\nEspainiak berriz, bere alde totalitarioa eta errepresiboarekin itsu-itsuan segitzen du: euro-agindua eskatzea obsesiboki, beraien mendeku nahia eta itxikeria eta utzikeria demostratuz berriz ere.\nEstatu Frantsesak, Espainolak bezala, ukatzen du bere erantzukizuna euskal gatazkan eta ihes egiten dio soluziobide bilatzearen obligazioari; Estatu baten eginkizuna eta betebeharra bere herria kudeatzeaz gain, agertzen diren arazoak, gatazkak… derrigorrez konpondu beharreko betebeharra izan beharko luke. Beno, Estatu benetan demokratiko batez ari gara, jakina, baina gu, beraien lege-aginduz espainolak eta frantsesak gara; euskal herritarrek legeak eta betebeharrak izan baditugu, baina eskubideak zero.\nKontuan hartuta, bai Iheslarien Kolektiboaren agerraldia, bai Baionako suprefetak eginiko adierazpenak, bai Espainiako euro-aginduaren eskatzea eta ondoko atxiloketak, erran dezakegu Estatu Frantsesak bere alde errepresibo eta Espainiarekiko konpromiso immobilista berrestu duela. Frantziako Barne ministerioan Espainiak du agintea; hauxe da errealitatea.\nHagitz erosoa izan baita jakobinoentzat orain arte eszenifikatu duten paper kolaboratzailea; baina gauzak aldatzen ari direla erakusten ari dira, eta Frantzia, gatazka honetako protagonistako bat dela onartu beharko du inoiz. Baina ezin gara Estatu zanpatzaile hauen jarrera aldaketaren esperoan so gelditu.\nSinatzen dugunok, Eusko Ekintzako kideak bezala, kezkaz, arduraz baina esperantzaz ere bizitu dugu Iheslarien Kolektiboaren afera.\nLehenik eta behin, gure elkartasuna eta gure animoak helarazi nahi diegu, bereziki Atorrasagasti, Aranalde, Zubillaga eta Fernandezi. Eta era berean, iheslariekin batera Euskal Herriko askapenerako lana egiteko konpromisoa berretsi nahi dugu. Aupa zuek!\nUrteetan zehar etxetik kanpo, askok eta askok Euskal Herria, norberaren herria, ezin ikusi, ezin usaindu, ezin ukitu, ezin gozatu eta ezin sentitu dutenen militanteek etxera etorri nahi dute, hau da, euskal presoek eta iheslariek.\nBorrokak, nahiak, ametsak, askatasunak… gu denon askatasunak, bihurtu zituen iheslari eta preso euskal militante politikoa. Eta kanpoan hotz da; arrotza da dena hasieran, eramangarriago geroago…halabeharrez; baina, hala eta ere, beti ere, beraien nahiaren preso, beraien zangoen mugimenduaren kartzelero dira. Latza.\nEta errealitate gordin horren aitzinean Iheslarien Kolektiboak oholtza gainera ateratzea deliberatu du: baduela zer erran, zer ekarpen egin, baduela borondatea bake prozesu bat abian jartzeko bertze eragileekin batera. Hollanden hizkuntzan erranda : chapeau!\nTxapela kentzekoa da zuen konpromiso maila. Eta gure aldetik, zuen kemena eta konpromisoa ikusita ezin dugu gurea berrestea bertzerik.\nDenok batera, horrelako ausardiaz, beldurrik gabe, konbentzimendu osoz ari gara bidea egiten, bide soberanista eraikitzen. Horregatik konfrontazio demokratikoan eta herritar guzien batasunean jarri behar dugu indarra.\nAlde batetik, ezker eragile independentista batzeko tenorea delako; gure bidea batera eginez itxaropena badugu; norberak bere bidetik joaz, jai dugu.\nBertzetik, euskal ekintzaleok ekintza maite dugu, ekintzetan gauzatzen baita hitzezko asmoa. Eta horregatik uste dugu konfrontazioan, (mobilizazioetan, herri harresietan, intsumisioan, desobedientzian, etab…)dagoela, egun, helburua lortzen joateko gakoa.\nEz gara deus berririk erraten ari: indarrak batuz ahulduko dugu etsaia, eta behin etsaia ahulduta gauzak aldatzeko unea izanen da, konponbide justu eta gardena bilatzen dugunon gunea sortuz.\nGoazen bada elkarrekin bidea egitera. Oraingoan desobedientzia zibila eta intsumisioa dugu gure arma indartsuenak.\nBeñat Atorrasagasti, Jokin Aranalde eta Zubillagaren atxiloketak hau berrestera dator; gobernuek egoera berri baten aurrean betiko errezeta errepresiboa aplikatu du. Nori agortzen ari zaio bidea? Nor erakusten ari da itxikeria eta prepotentzia? Nor ari da bide guziak lehertzen? Nor izaten ari da biolentoa? Nork ez du inongo borondaterik? Nor erakusten ari da nolabaiteko ahulezi politikoa?\nEtxe barrenean emaztea jipoitzen duen sasi-gizontto batek justifikatu ezin duen bezala bere emaztearen hamaikagarren ubeldura, modu berean, Espainia eta Frantziako halabeharrezko emaztea, Euskal Herria, ubeldurak erakusten hasi da eta dibortziatzeko hautua hartu du.\nEmakumearekiko tratu txarreko kasuetan bezala Estatuak ezin du onartu autodeterminazio ekintza hori; orduan, gauean, Euskal Herria emaztea, erne ez dagoenean, erasoa egingo dio. Mendekua, ikara, paralizazioa, “nire menean zaude”, “jakin dezala nork agintzen duen, nor den nagusia.” “Horrela ikasiko du”…pentsatzen du Estatu erasotzaileak.\nHori izan da azken atxiloketetan gertatutakoa: mendekua, beldurra zabaldu nahia, betiko indar erakustaldi harroputza, jakin dezatela zer dagoen konpromiso militantean jarraitzen badute; jakin dezagun jarduera politikoan aritzeagatik zer gerta dakiguken; jakin dezagun nork agintzen duen. Ikas dezagun gu espainiarrak eta frantziarrak garela, nahiz eta ubeldurak erakutsi eta oihukatu dibortzioa nahi dugula, bidea bakarrik segitu nahi dugula, euskal herritar gisan.\nEta ziklo honekin bukatzeko, genero indarkeriarekin gertatzen den bezala, ezin da bertzaldea begiratu; arazoa/ gatazka/ soluzioa sozializatu behar dira, kaleratu behar dira, jendeak kontzientzia har dezan; herriari hitz emanez.\nZeren zerbait ikusgai dagoenean zaila da oso ezkutatzea, ia ezinezkoa. Estatuek, aldiz, errealitate hau ezkutatu nahi dute, errepresioaren bidez.\nGuk badakigu, baina, iheslariak hitza eta konpromisoa beharrezkoak direla, preso politikoen iritzia eta hitza berebizikoa den bezalakoa.\nHonengatik guztiagatik, uztailaren 20an Baionan herriaren txanda da. Elkartasuna erakusteaz gain, konponbiderako konpromisoa eta hautua erakutsiko dugu eta bertze behin, Estatu zanpatzaileei argi erranen diegu errepresioa ez dela bidea.\nLarunbatean Baionan, aspaldi indarrez “ospaturiko” ezkontzarekin bukatu nahi dugula oihukatuko dugu, Espainia eta Frantziaren dibortzioa nahi dugula garbi utziko dugu. Horrela etorriko da amesten dugun bakea: independentziarekin.\nEta amaitzeko, adierazi nahi dugu garbi euskal preso eta Iheslari politikoak erakusten ari diren koherentzia, konpromisoa eta determinazioa balio duela aunitz; ipar-orratza bihur ditzagun koherentzia, konpromisoa eta determinazioa. Ginenak garelako. Nahi genuena, nahi dugulako. Eta amesten genuenarekin jarraitzen dugulako amesten. Norabide berean egon baita beti iparra.\nEuskal Herrian, 2013ko uztailaren 17an\nGotzone Rekondo – Nekane Garmendia (Eusko Ekintzako kideak)\nEsta entrada fue publicada en Iritzi artikuluak y etiquetada Iheslari politikoak. Guarda el enlace permanente.


15 urteko Elkartasuna Haitin - Puente Colgante\n17/09/2018 by usr-pue in 125. Urteurrena\nIstorio horiek dira hain zuzen “15 urteko elkartasuna Haitin” erakusketak bistaratu nahi dizkigunak. Lanbi Elkartea GGKE portugaletetarraren 15. urteurrena ospatzeko argazki erakusketa bat .\nElkarte honek, herrialde karibetarreko hego-ekialdeko herrixka bateko eguneroko bizitza islatzen duten irudiak direla medio, herri haitiarraren errealitatea hurbildu nahi digu. Ozeanoaren beste muturreraino bidaiatzeko eta zalantzarik gabe txundituta utziko zaituen errealitatean sakontzeko aparteko aukera bat da.\nEzohiko erakusketa hau iraila osoan zehar ezagutu ahal izango duzu Bizkaia Zubiko Portugaleteko eta Getxoko terrazetan. Ez dezazula galdu!


Nola eman alta online autonomoen erregimenean - Ba da beste modu bat | Laboral Kutxa Blog\nPaperak, baimenak, altak edo bajak izapidetzea, itxaron gabe eta ilaran jarri gabe. Aukera bikaina dirudiena gero eta eskuragarriago dugu Administrazioak eskaintzen dituen online baliabideei esker. Izan ere, dagoeneko, hainbat izapide bulego fisiko batera joan beharrik gabe burutu ditzakegu, langile autonomo gisa alta ematea, esaterako. Pausoz pauso azalduko dugu hori nola egiten den, prozesuak konplexutasun teknikoak baititu, gure laneko egunerokoa erraztea xede badu ere.\nAldez aurreko betekizunak\nAdministrazioko edozein izapide online egin ahal izateko ziurtagiri digitala edo NAN elektronikoa eduki beharko dugu.\nZer den: Fitxategi bat da, eta ordenagailuan instalatuz gero, geure burua identifikatzeko, Administrazio Publikoaren orrialdeetan zehar modu seguruan nabigatzeko eta, batez ere, elektronikoki sinatzeko balio du. Sinadura elektronikoa nahitaezkoa da autonomoen erregimenean alta online emateko.\nNola eskuratu: Ziurtagiria Espainiako Diruaren eta Zerga-zigiluaren Fabrikak (Fábrica Nacional de Moneda y Timbre – FMNT) ematen du hainbat euskarritan (usb diskoan gordetzeko fitxategia, txartela, Android aplikazioa, etab.). Erakundearen webean azaltzen diren jarraibideekin online eska dezakegun arren, bulego fisiko batera joan beharko gara geure nortasuna egiazta dezaten. Geure burua bulegoan identifikatu eta bi ordu inguru igaro ondoren, etxera itzuli eta ziurtagiria behera kargatzen has gaitezke, online inprimaki baten bidez. Segurtasun-arrazoiak medio horrela egin beharra dago, izan ere, artxibo hori NAN digitalaren parekoa baita.\nNola instalatu: Ziurtagiria lortu eta gero nabigatzailean instalatu behar dugu. Sistema eragile guztietan erabilgarria dela badiote ere, egia esan, Windowsetik kanpora arazo asko eman ohi ditu. Horregatik, Explorer nabigatzailea eta Windows sistema eragilea erabiltzea gomendatzen dugu. FNMTren webgunean ziurtagiria behera kargatzeari eta instalatzeari buruzko zalantzen eta ohiko galderen zerrenda osatua aurkituko dugu. Tamalez, webgune honetan askotan gertatzen den bezala, gaztelaniaz soilik.\nNAN elektronikoa (NANe):\nZer den: Gaur egun ematen diren NAN guztiek txipa dute eta horri esker izapide elektronikoetan erabil daitezke. Alta ematea eta gakoa jartzea nahikoa izango da erabiltzen hasteko.\nNola egiten den: Polizia-etxean egiten dute, baina ez da aldez aurreko hitzordurik eskatu behar horretarako, NANa berritzeko edo berria eskatzeko egiten den moduan. Izapide hori makina-bidez burutzen da. NANa bertan sartu, hatz-marka hartu eta zuzenean gakoa aukeratu behar da (garrantzitsua da pasahitza segurua izatea -ez dadila inork erraz asmatzeko modukoa izan- eta guk ondo gogoratzea, ahazten badugu berriro ere polizia-etxera joan beharko garelako berritzera).\nNola erabili: NANe eskuetan dugula eta gakoa jakinda, NAN irakurgailua beharko dugu ordenagailura lotzeko. Edozein informatika-dendatan edo saltoki handietan eros daiteke, 20 € inguruko prezioan.\nOhar garrantzitsua Mac ordenagailuen erabiltzaileentzat: NAN irakurgailuek Windows sistema eragilean eta Macen funtzionatzen dute, baina sinadura elektronikoa eskatzen duten Administrazioko orrialde askok ez dute Appleren gailuekin funtzionatzen; beraz, litekeena da Windows sistema eragilea duen ordenagailuren bat bilatu behar izatea. Izan ere, Administrazioaren orrialdeak nahiko zaharrak direnez, sistema eragile berriegia ez duen ordenagailua erabiltzea da onena (Windows 7), baita antzeko nabigatzailea (Explorer 9) eta Java bertsioa (Java 6) ere.\nNANe instalatzeko honako aplikazio hau deskargatuko dugu eta adieraziko dizkigun jarraibideak beteko ditugu. Egoki instalatu dugula egiaztatzeko, Poliziaren webguneak egiaztatzeko orrialdea eskaintzen du. Bertan, apur bat ezkutatuta dagoen esteka klikatu behar da (orrialdearen azken lerroan dago, «FNMT» jartzen duen tokian).\nAutonomoen erregimenean online alta ematea\nElektronikoki geure burua identifikatzeko moduan gaudenean, autonomo gisa alta emateko izapideari ekingo diogu. Beste batzuetan esan dugunez, izapide hori ez da bakarra, bi dira, egia esan.\nAlta Zerga Agentzian – AEAT (037 edo 036 eredua)\nAlta Gizarte Segurantzan – RETA (TA.0521/1 eredua)\nZerga Agentzian alta emateko eta 037 eredua betetzeko (erraztua), honako helbide honetara joko dugu. Barruan gaudela, NANe irakurgailua ordenagailura konektatuko dugu eta klik egingo dugu 037 inprimakia telematikoki bete eta aurkezteko aukeran, aurkezpenen zerrendan. NANe egoki instalatuta badago eta badabilela egiaztatu badugu, orrialdean datozen jarraibideak bete besterik ez dugu egin behar.\nSegurtasun-oharra: Ohikoa da AEATren web-orrialdean oharrak azaltzea, erabiltzen ari garen konexioa ez dela segurua diotenak. Bitxia badirudi ere, ohar horiek guztiak alde batera utzi eta aurrera egin behar da.\nAlta Gizarte Segurantzan\nIzapide hori beste era batekoa da. PDF batzuk behera kargatu eta bete egin beharko ditugu, gero Gizarte Segurantzaren webgunearen bidez bidaltzeko. Honako hauek dira PDFetarako eta altari ekiteko sarbide zuzenak:\nEskaera PDFn (eredu erraztua).\nEskaera betetzeko jarraibide orokorrak.\nNekazaritzako langileentzako edo bestelako ezohiko erregimenetakoentzako eskaerak.\nRETAn online alta emateari ekitea. Orrialde horretara sartu ondoren «Zerbitzurako sarbidea» klikatu behar da, «Deskribapena»ren gainean dagoen esteka (NANe aurretik konektatuta egon behar da, bestela, estekak ez du funtzionatuko), eta pdf-ak prest izan behar ditugu, beteta, prozesuan zehar horiek eransteko eskatuko baitigute.\nAurreko altan bezala, honetan ere gomendagarria da Windows 7, Explorer 9 eta Java 6 bertsioa erabiltzea, eta horrekin batera, segurtasuneko oharrei eta neurriei muzin egitea.\nLaburbilduz, autonomo gisa alta online emateak ideia bikaina dirudi, Ogasunera eta Gizarte Segurantzara joan beharrik ez dugulako, baina komeni da lehenengo egiaztatzea izapideok burutzeko beharrezkoak diren baldintza teknikoak eskura ote ditugun, benetan denbora eta lana aurreztuko dugun jakiteko.\nTags: autonomoak Gizarte Segurantza Ogasuna online banka


Geralekuetatik tren sozialaren alde - Sakana - Guaixe.eus\nGeralekuetatik tren sozialaren alde\nGuaixe 2018-05-28 15:20\nTrenaren aldeko eguna izendatu zuten larunbatekoa. Tren sozialaren alde eta Abiadura Handiko Trenaren (AHT) kontrako mezuak zabaldu zituzten Nafarroako trenbide sarean dauden geltoki eta geralekuetan arratsaldeko tren erregionala pasatzen zen garaian. Ziordian, Olatzagutian, Altsasun, Bakaikun, Etxarri Aranatzen (Guardia Civila egon zen), Lakuntzan, Uharte Arakilen eta Izurdiagan egin zituzten kontzentrazioak eta 300 bat pertsona elkartu ziren.\nDeitzaileek azaldu zutenez, “trenak makina bat hamarkadatan hainbat eskualdeetako herrien arteko mugikortasun jasangarria izaten lagundu du Nafarroan, baita herrien eta hiriburuen artekoa ere. Horretarako, ibilbideko herriak lotzen zituen sare egonkorra zuen, zeinetan geralekuek eta geltokiek bermatzen zuten trenaren erabilera”. Nafarroa zeharkatzen duen trenbide sarea 37 tren geltoki izatera iritsi zela azaldu zuten eta gaur egun 10 besterik ez dituela. Arrazoia ere eman zuten: “biztanleria hirietan biltzeak (Nafarroako biztanleen ia erdia Iruñerrian bizi baita) eta auto pribatuaren ezarpen masiboak trenaren zerbitzu eta egiturak murriztea eta hondatzea ekarri zuten”.\nProtestaren antolatzaileen iritziz, “AHTaren inposizioa hil-hurren dagoen Nafarroako trenaren akabera litzateke, egitura erraldoia ezarri den lekuetan gertatu den bezala”. Eta nabarmendu zutenez, “gero eta zailagoa da ohiko trena, garraiobide eraginkor eta jasangarria dena, erabiltzea. Gure erkidegoko lurraldeak lotzeko, bai barrura begira, bai kanpora, trenak estrategia modernoaren aitzindaria izan behar luke, beste edozein garraiobidek baino energia gutxiago kontsumitzen baitu, eta, horregatik, klima-aldaketaren ondorioak txikitzen laguntzen du”.\nGaztigatu zutenez, “Estatu Espainiarrean bultzatzen den tren bakarra AHT da. Tren elitista horrek hiriburuen artean baino ez ditu garraiatzen bidaiariak. Biztanleria landatarrak ezin erabil dezakeen trena da, eta ez du merkantziak garraiatzeko gaitasunik. Gainera, gobernuak neurrigabeko dirutza inbertitzen ari dira abiadura handiko tren horretan”. AHTko inbertsioak “ohiko trenaren egituren mantentze lanetatik kentzen dira; hau da, herritar guziok erabiltzen ahal dugun garraiobidea eta merkantziak garraiatzeko ahalmena duena kaltetu egiten da”. Euren iritziz murrizketa isla litzateke geraleku eta geltokien itxiera, edota aldiriko eta distantzia ertaineko tren zerbitzuen beherakada.\nGizartea Altsasu Bakaiku Etxarri Aranatz Izurdiaga Lakuntza Olazti Uharte Arakil Ziordia


2012ko Aberri Eguneko adierazpena. Euskadi bizia\nUrteurren saminak dira egunotan beteko direnak. Gogora ekartzen digute, iraganeko denboretan, gure Herriko biztanleri zibilaren kontra jaurti ziren bonben izua . Espainia handi,aske eta banaezin haren izenean, besterik gabe erail zen, bake eta askatasunean bizitzea baino beste helbururik zuen hiritargoa. Eraso guztiz anker,arbuiagarri eta ezaba ezinak izan dira hamarkada luzetan biktima izan direnontzat. Baina, ordea,sarraski haren eragileen eta erregimen haren izenean ez da sekula inolako erruki edo kalte ordainik eskaini. Gaur egun, gure artean zabalik daude oraindik, errepresio, zigor eta erailketa aldi beltzean eragindako zauriak.\n04 Apirila 2012 | Berria\nBaina, ezin dugu ahaztu, eta ez dugu egiten, Euskadi gure aberriaren izenean ere, ondorengo urteotan, bestela pentsatzen zuen unibertsoa “etsaitzat” hartuta, haren kontrako biolentzia hiltzaile eta bidegabea praktikatu zuten batzuk izan zirela.\nBortxakeri biek hitzez defendatzen zituzten kausa nazionalak zikindu zituzten. Bien kasuan, biktimak, mina, sufrimendua eta gorrotoa baino ez zen geratu. Berriro ez errepikatzea nahiko eta espero dugun historia; heriotza ,indarkeri eta bortxakeriaren bidez ez baitago ezer eraikitzerik; etsipena, samina eta atsekabea besterik ekartzen ez duelako. Gorrotoa ez da sekula izango, bizikidetzaren etorkizun onerako motore.\n1932 urtean, Euzko Alderdi Jeltzaleak kalera atera zituen bere alderdikide eta lagunak, Euskal Aberriaren “ berpizkundea” iragartzeko helburuarekin. Lehen “Aberri Eguna” izan zen hura. Ordutik aurrera, ez da urterik eta aukerarik izan, askatasunean zein diktadura garaian, Euzko Alderdi Jeltzaleak egun hau ospatu gabe utzi duenik.Sekula ez da aldarrikatu gabe utzi, Euskal Herriak adierazpen politiko eta instituzionalerako izan behar duen askatasuna.\nBaina, 2012 urte honetan, azken 76 urteotan lehen aldiz, askatasun osoz gure burujabetasuna aldarrikatu ahal dugu inolako bortxakeriaren mehatxurik gabe. Sei hilabete igaro dira ETAk bere jardun armatuaren behin betiko adierazpena egin zuenetik.\nEgia da, egiazko bakeak denbora beharko duela gure artean finkatzea lortzeko. Bortxakeriarik eza da benetako bakerako lehen baldintza. Lehena eta garrantzitsuena. Baina, egiazko bake horrek “ekintza-erantzunezko” salbuespen-joeraren ondorioak indargabetzeaz gain, giza jarreretan ere indargabetu behar ditu, jokamolde partikular batzuek ekimen politikoa gauzatzeko orduan izan dituzten aurkaketa , nagusikeria edo inposizio asmoak. ETAk bere jarduera armatuaren amaiera aldarrikatu izana urrats esanguratsua da Herri honek bakea lortuko badu; baina, Euskadin elkartasuna finkatzeko, hurrengo denboretan beharko da borroka armatuaren bidezkotasunaren filosofian bizi direnek ezberdin izateko eskubidea aitortu eta babestea- politika bortxakeriara baldintzatu dutenek ere aitortu behar dute hau-, eta euskal gizarteak berak kasu bakoitzean osatuko duen gehiengo eta gutxiengoen mapan integratzea.\nBehin betiko eta egiazko bake eta elkartasun hori eraikitzeko bidean, den-denek, baita erakunde guztiek ere, bide hau landu eta ahalbidetu behar dute. Iraganean tematzea, aldi berrian gaudela ez onartzea, zalantzarik gabe bidean lagunduko duten erabakiak ez hartzea, erabateko arduragabekeria litzateke.\nZinezko bakea, bake osoa, urrun dago oraindik Euskadin, baina ezin dugu gutxietsi herri honek azken hilabeteotan bereganatu duen urrats handia. Orain arte ez ditugu inoiz, oraingoak moduko denborak bizi izan. Egutegiari beldurrik izan gabe, biktima berririk izango ote den pentsatu gabe. Geroa baldintzatuko duten ziurgabetasun ilunik gabe.\nLehen Aberri Eguna dugu, beraz, ETAren bortxakeriarik gabe. Euskadi herriarentzako aldi berri honetako lehen Aberri Eguna.\nAitzakiak amaitu dira, zelai zabalari hesiak jarri zizkiotenentzat eta autodeterminazio jardun demokratikorako bidean bortxakeria justifikatu zutenentzat. Ez dago, Euskadi nazio gisa aurrera egitea eragotziko duen aitzakiarik. Euskadi berriaren lehen urtea, dena lortzea espero dezaketen euskal herritar berriona.\nAldi berri honetan, hiru izan dira Herri gisa dugun zerumuga markatu dituzten xedarriak:\nLehena, XIX. mende amaieran izan zen, Sabino Aranak Herri honen garapenean naziotasun printzipioa identifikatzen jakin zuenean. Subjektu poetikoaren pertsonalizazioak , -eskubide nazionalena, ordura arte ezarrita zeudenen guztiz bestelakoak -, gidoian , eszenaren erdigunean jarri zuen Euskal Herria eta hiritargoak propio zuten subiranotasuna berreskuratzeko eskubidea. Ordutik aurrera, Euskal Herriaren aldarri nazionala gure eguneroko jardunean egon da, unean uneko inguruabarrak eta protagonistak ezberdinak izan badira ere.\nGarai hauetako patua markatu izan duen bigarren mugarria dugu aurreko mendeko laurogeigarren hamarkadan. Euskadi, abertzaleen egitasmo politikoa zen, arrazoi ezberdinek bultzatuta, herri honetara lan eta hobekuntzaren bila etorri zirenek arrazoi batzuek edo besteek eraginda behin betiko konbentzimendurik gabe bereganatu zutena. Babes nahiak ekarritako euskal hiritarrak. Hemen hazi egin ziren eta aurrera egin zuten, jatorria eta jomuga galdetu gabe, penak eta pozak partekatzeko kontzientzia zuen herri honetan. Euskadira heldu ziren , industrializazioaren babesean aurrera egiten lagunduko zien aukeraren bila. Beren begirune, sakrifizio eta lanaren eraginez irabazi zuten tokia gizarte honetan; eta herriak berak, beren ekimenari esker hazi eta aurrera egitea lortu zuen.\nBaina, laurogeigarren hamarkadako eta laurogeita hamargarren hamarkada hasierako krisi industrialek sektore estrategikoen erorketarekin, herri hau ordura arte ezagutu ez zuen langabezi tasara eraman zuten. Euskadira etorritako hiritar haietako askok amaitutzat eman zuten beren migrazio aldia, eta jatorrizko lekuetara itzuli ziren aldi batean eten zuten egitasmo pertsonal eta familiarra berreskuratzeko. Baina, gehiengo handi batek bere egin zuten herri honetan jarraitzeko erabakia hartu zuen. Euskadi bilakatu zen bizitzeko aukera bakarra. Berena eta beren seme-alaba eta ilobena.Sustraietatik hartutako erabakia izan zen. Milaka familiek erabaki zuten beren eta hurrengo belaunaldien etorkizuna herri honen garapenera lotzea. Haiek eraiki zuten euskal gizarte berria. Anitza eta ezberdina, Euskadi bi gizarte taldetan zatitzen duen mitoa eta arriskua desegiten zuena. Euskal hiritarrak denak. Ezberdinak, bakoitza bere nortasun eta izaerarekin; baina denak euskal hiritarrak, orain aldian eta etorkizunean.\nAurrez aurre dugu oraingo aldian, “gizarte iraultza” horren hirugarren fasea. Zorionez, gaur egun jokaerak ez dira “ hemengo” eta “ hango” hitzekin kalifikatuko. Euskal gizarte berria gainerako errealitate modernoetako parametroen antzera moldatzen da. Estereotiporik gabe eta talde disfuntziorik gabe. Eta, horra hor, hain zuzen, aldi berri hau elikatzen duen erronka berria.\nHemen dago herrian sinesten duen gizartea. Bere ikurrekin identifikatzen dena, bere erakundeekin, autogobernu bokazioarekin, berezitasun kulturalekin. Euskadirengan konfiantza eta sinesmena jarri duen gizartea. Eta, aldi berean, bizitza kalitatea hobetzeko aukerak ere nahi ditu. Hobekuntzak inguru globalizatuan, aurrerabide eta aldaketa klabean bereganatu behar dugun erakustoki irekian.\nEraiki dugun eta gaur egun euskal erkidego osoak defendatzen duen Euskadi hau izango al da hiritargoak exijitzen dizkion aurreikuspen eta beharrizanei erantzuteko gai?. Euskal Nazioaren egitasmoa izango al da hiritarren arazo errealak eta kezkak konpontzeko erreferentzia eraginkorra izateko gai? Balioko ote du ziurgabetasun denboretan gizarteari kohesioa eta babesa emateko?.\nEraikitzeko dagoen Euskadi berri honek zentzua izango du, eta arrakasta aitortuko zaio euskal hiritarrentzako zerbitzu iraunkorrerako gune instituzional gisa eratzen bada. Etorkizuna izango du, lan, aberastasun eta oparotasun zerumuga berriak bilatzeko gai baldin bada .\nEuskadi egitasmo ukaezina izango da, arlo ekonomiko eta finantzetan duen ahalmen eta indarra gizarte kohesioa eta bere babesean gordetzen direnen ongizatea bermatzeko gai baldin bada.\nEuskal Nazio berria egiazko oinarrietan sustraitzen bada, euskal emakume eta gizonak estatus berriaren eraginkortasunean gustura sentitzen baldin badira , Euskadi bide zuzenean egongo da. Nazio batek Europan egingo duen bidea. Biztanleriaren gehiengoaren erabakiz abalatutako herri baten bidea.\nEstatus berria, Nazio berria gizarte beharrizanei aurre egiteko gai izango dena. Aldarria baino askoz gehiago, nortasuna eta historia baino gehiago. Horixe da, gaurtik bertatik, egokitzen hasi behar dugun abiapuntu berria.\nAldaketa, gizakiaren eta gizarteen berezko elementua da. Eta, euskal gizartea, zientziak esan digunaren arabera, etengabeko eboluzioan murgilduta egon da. Batzuetan, gure mitologiak- eta herri guzti-guztiek dugu mitoen beharra- zalantzan jarri izan du Euskal Herriak eboluzionatzeko duen izaera.\nEuskaltasuna eboluzionatu egin da, eta bere izaera aldatu izan du denboraren poderioz. Dinamismoa bera da euskaltasunaren iraupenerako gakoa . Egokitzen jakitea. Egokitzen ez dakiena, hil egiten da.\nOraingo ezberdintasun nagusia da aldaketa hori abiadura handiagoz iristen dela, funtsean, denbora errealean mundu batetik besterako informazioa inolako mugarik gabe eskuratzeko parada ematen digun iraultza teknologikoaren eskutik. Informazio eta erabaki prozesuetan eman den aldaketa hori da mundu ekonomikoaren globalizazioa eragiten duena, finantza zerbitzuen, zerbitzu juridikoen, merkantzien trukaketa amaigabea, eta nola ez, aldaketa politiko eta sozialak ahalbidetzen duena.\nEAJ-PNVk ordezkatzen duen euskal abertzaletasunak nola erantzungo dio? Logikoa denez, aurreko historian egin izan duen moduan, bere errealitatea, bere diskurtsoa eta euskal gizartearekin lotzeko puntuak egokituta, bere oinarrizko helburua betetzen jarraitzeko, hau da, Euskal Herriak irautea eta bizi dugun egoera berri honetan ere garatzea. Gainerako guztia instrumentala izango da.\nUne bakoitzean izan beharko ditugun egitura politikoen kontzeptua ere bada instrumentala, garrantzizkoena da Euskal Herriak irautea eta herri gisa garatzea.\nEuskal abertzaletasunak gizarte eraldaketa honetan oinarri eta gizartearekiko lotura gisa izan behar dituen elementuak hauek lirateke:\nLehen elementua; mundu globalizatua, mundu irekia bai, baina lurrean ondo finkatutako sustraiekin. Errealitate orok du loturaren beharra, arima behar dugu gurearekin lotuko gaituena. Adarrak eta hostoak zabalik izango ditugu,baina sustraiak gure lurrean finkatu behar ditugu. Euzko Alderdi Jeltzaleak, identifikatzeko arima hori eskaini nahi dio Herriari eta gizarteari.\nBigarren elementua; mundu ireki honen arrakastarako, abiapuntu ekonomikotik, beharrezkoa da errealitate txikiak ondo kudeatzea. Alor horretan, gure nazio egitasmoak garapen ekonomikoa eta lehiakortasuna ahalbidetuko dituen oinarria eskaintzen du.\nHirugarren elementua; dena saltzen eta erosten den mundu zabalean, dena lehiakortasuna den munduan, mugarik gabeko munduan, zer gertatuko ote da egoera txarrenean daudenekin? Zein izango da gizarte honetan kohesioa eta solidariotasuna emango duen elementua? Erkidego kontzeptua. Zein da euskal gizarteari erkidego kontzeptua ematen diona? EAJ-PNVk ordezkatzen duen euskal abertzaletasuna.\nEta, hau guztia, borondate askean garatua. Herri baten, Nazio baten borondate askea, XXI. Mende honetan, aitortza juridiko eta politikoaren bidez adierazten da, erabakitzeko duen eskubide eta gaitasunaren bidez gauzatzen da.\nAldi berri honetako Aberri Egun honetan, Euzko Alderdi Jeltzaleak hiritargo berriztatuaren beharrizanei erantzuna emango dion Euskadi eraikitzeko borondatea adierazten du, hiru konpromiso nagusitan oinarrituta: barrura begira identifikatuko gaituen nortasun-sustraidun gizartea; gure esparruan kudeaketa ekonomiko zorrotza eta egokia; eta gure erkidegoa bizikidetzarako giltzarri gisa sostengatzea.\nHausnarketa sakonak dira hauek, albiste eta egunkarietako titularren dantza arinera ohituta dagoen gizartearentzat. Baina, Aberriaren Egun handi honetan, gure Aberri Egunean, ahaleginak egin behar ditugu herri honek hurrengo garaiotan Nazio izateko ibili beharko duen bidea identifikatu ahal izateko. Euskadi, Nazioa Europan. Euskadi, Nazioa bakean.\nBide luzea dugu oraindik: Gobernu ezgaiaren gelditasunean galdu den denbora berreskuratzea. Aldi berean, elkarrizketan aniztasuna eta aukera politiko guztiei zor zaien aitortza berrezartzea. Esku hartze publikoa ezartzea, konfiantza berreskuratzeko, jarduera ekonomikoa bultzatzeko, “ Euskadi” marka kanporako erreferente gisa kokatzeko, eta negozio aukera berriei bidea emateko, atzeraldi eta krisitik irteteko bultzada eman dezagun,...\nElkarrizketarako gaitasuna areagotu beharko dugu,beste garai eta egoerek inposatutako inkomunikazioa apurtzeko. Eta, aldi berean, aldi berri horretarako oinarri juridikoak ere finkatu beharko ditugu. Aldi berrirako estatus politiko berria. Euzko Alderdi Jeltzalea horretarako prest dago. Euskadi berrirako aldi eratzaile berria.\nBilbon, 2012ko apirilaren 4an\nAPIRILAk 04 | Agiria\nEAJ-PNVk salatu du ez direla legeak aldatzen Estatuko Buruak delitu-jokabideen aurrean inpunitaterik izan ez dezan\nKoroari egindako irainen despenalizazioari buruzko eztabaidan, Imanol Landak deitoratu du Espainiako Gobernuak ez duela sartu adierazpen askatasuna babesteko lege-proiektua bere Urteko Araugintza Planean.\nMaria Dolores Etxano familia eta sektore ekonomiko ahulak babestearen alde agertu da, zerga-politika zuhurrari eutsiz\nEuskal Talde Parlamentarioak kontrako botoa eman dio PPren mozio bati, ongizate estatuaren ahultzea ekarriko lukeen neurriak planteatzen dituelako.


Errege-erreginak, batailak, irainak, mendekuak, sorginak, erraldoiak,... Alegiazko mundu bat hamaika mitotan, Donejaku bideko erromesaldiak eragin dituena mendetan. Sartu Donejakue bideko kondairetan barna:\nErrolan eta Ferraguten kondaira\nSan Birilaren kondaira\nSan Ataulforen kondaira\nBargotako sorginaren kondaira\nZubiriko zubiaren kondaira\nGillen eta Feliziaren kondaira\nZorioneko halabeharrez arte erromanikoaren eredu paregabea den Lizarrako Nafarroako Errege-Erreginen Jauregiaren aurretik pasatzen bazarete, fatxada apaintzen duten kapiteletako batean Errolan eta Ferraguten kondaira hau ikusi ahal izango duzue zizelkatua:\nKarlomagnok, frankoen erregeak, bere inperioaren goieneko aldia bizi zuen garai horietan, hamabi pareen aureola heroikoak inguraturik. Goliaten leinuko jatorri siriarreko erraldoi musulman bat hamabi soldaduei erronka jotzen ausartu zen.\nLehenengo Ogier handia garaitu zuen, ondoren Montalbango Reginaldo, eta, horrela, banan-banan Errolan ausarta bakarrik geratu zen arte. Eta enperadoreak arriskuan jarri nahi ez zuen arren, Errolan tradizioz Naiaran ospatzen zen desafiora joan zen.\nMihi gaiztoek ziotenez, Errolan Karlomagnoren iloba edo Karlomagnoren beraren eta bere arrebaren arteko intzestuaren seme izan zitekeen...\nErrolan eta Ferraguten arteko borrokaldiak izugarriak izan ziren, baina, aldi berean, hain orekatuak izan ziren, ezen menia bat erabaki behar izan baitzuten, garaile argirik ez zegoelako. Menian zeudela, paladin kristaua eta txapeldun islamiarra lagun egin ziren, eta Ferragutek, sineskor eta fidakor, lagun berriari bere boterearen sekretua aitortu zion: bere gorputzeko atal bat besterik ez zen zaurgarria, zilborra.\nHurrengo egunean, bazkaltzen ari zirela, Errolanek garai hartan ageriko etsaiak ziren bi erlijioen egia eta akatsei buruzko eztabaida eragin zuen. Eztabaida berotzen joan zen, harik eta ordalia baten bidez, hau da, itxituran jainkoaren epai baten bidez, konpontzea erabaki zuten arte.\nBorrokan hasi eta lehen erasoaldian, Errolanek lantzaren punta erraldoiak berak aitortutako ahulgunean, zilborrean, sartu zion. Eta horrela hil zen Ferragut anker eta ergela.\nOrdutik gaurdaino, Naiarako gizonezko asko bataiatu dituzte kondairazko erraldoi haren izen metalikoarekin: Ferragut.\nSan Birila abadeak kontatua.\nGarai hartan atsekabea sentitzen nuen eternitatearen dilema zela-eta, eta etengabe zalantzak bururatzen zitzaizkidan. Jainko Gure Jaunari misterio honen inguruan argi egin ziezadan eta nire bihotzean argia piztu zezan erregutzen nion. Udaberriko arratsalde batez, sarritan egin ohi nuen bezala, Leireko mendietako zuhaitz hostotsuen artean ibiltzera atera nintzen.\nNekatu nintzenean, iturri baten ondoan eseri nintzen atseden hartzeko asmoz. Eta, han, urretxindor baten txorrotxio ederra entzuten txundituta eta liluraturik geratu nintzen.\nNiretzat ordu batzuk besterik izan ez zirenak pasatu ondoren, monasteriora itzuli nintzen, nire etxera. Ate nagusia igarotzean, anaia fraideak ez zitzaizkidan ezagunak egiten. Gela ezberdinetatik ibili nintzen, eta xehetasun bakoitzak harritzen ninduen. Zerbait arraroa gertatzen ari zela ulertu nuen.\nInork ezagutzen ez ninduela konturatu nintzenean, priorearengana joan nintzen. Honek, harriturik, nire istorioa arretaz entzun zuen. Liburutegira joan ginen enigma argitzeko asmoz, eta, agiri zaharrak aztertzen ari ginela, zera aurkitu genuen: "duela hirurehun urte, San Birila izeneko fraide santu batek monasterioa zuzendu zuen eta udaberriko ibilaldi bat egiten ari zela piztia batzuek irentsi zuten".\nBegiak malkoz beterik, fraide hori ni nintzela eta Jainkoak, azkenean, nire otoitzak entzun zituela ulertu nuen.\nIX. mendean, Iberiar penintsulako iparraldeko ohiturak ez ziren oso eredugarriak. Monasterio-eskandaluak, abandonatutako emazteak eta amorantedun apaizak nagusi ziren garai lizun horietan. Compostelako apezpiku Ataulfo II.ak gehiegikeriekin amaitu eta elizaren diziplina lehengoratu nahi zuela esaten zuten, horretarako indarkeria erabili behar bazuen ere. Baina erabaki hori ez zitzaien batere gustatu nahaspila horretatik onura ateratzen zutenei.\nHorrela, bada, neguko arratsalde hotz baten, nire lagun Cadonek eta nik neuk, Azipilonek, apaiz matxino batzuk hartu genituen bisitan. Haserre zeuden Compostelako apezpikuak muturrak sartu zituelako eta garai hartako Asturiasko Alfontso III.a Handiarengana joan gintezen eskatu ziguten. Ataulfo salatu behar genuen, erregearen agintaritzaren aurka azpijokoan aritzeagatik eta mairuekin Galiziako lurrak emateko akordioak egiten ibiltzeagatik. Halaxe egin genuen, guk ere ez baikenuen gure pribilegioak murrizterik nahi. Eta erregea konbentzitzea ez zen lan gogorra izan, bere asmoen artean erresumaren etsai guztiekin akabatzea baitzegoen.\nJoan zen apezpikua Alfontso III.arengana, baina, begirunea azaltzen bukatu baino lehen, atxilotu egin zuten. Traidore oro bezala, zezen basati baten aurrean bakarrik utziko zuten zigor gisa.\nZigorraren egunean, jendez gainezka zegoen plaza. Guztiok oihuka ari ginen, piztiak mehatxu boteretsu harekin nola akabatzen zuen ikusteko gogo eta grina handiz. Piztia plazara irten zenean abiada handian oldartu zitzaion Ataulfori, baina, gotzainaren jantziak ukitu baino zertxobait lehenago, zezena bat-batean gelditu eta burua makurtu zuen, otzandurik, Ataulfok bere adarrak heldu zitzan utziz, han bertan geunden guztion harridurarako. Damuturik, hanka-sartze nabarmena egin genuela ulertu nuen, egun hartan errugabe zela argi geratu baitzen.\nHistoriak ez zuen gertakizun horiek ahazterik nahi, eta Iruñeko katedraleko jangelako kapitel eder baten betikotu zituzten.\nHaur bat besterik ez nintzenean, gaur egun Las Cañas izena duen Vianako urmaelean jolastu ohi nuen anaiarekin eta lagunekin. Komunitate osoko sorginak araoak egin eta deabruari laguntza eskatzeko urmaelaren inguruan biltzen zirela uste ohi zen, baina gu, haurrak, ez ginen istorio horiek egia ziren ala ez galdetzen ausartu inoiz.\nGau batez, anaiak esnaturik itxaron eta gertatzen zena ikusteko konbentzitu ninduen... Ezin izan nion izuari eutsi zerura begiratzean hura zeharkatuz Vianako urmaelera zihoazen silueta magiko batzuk ikusi nituenean.\nEtxera iritsi ginenean, izarapean ezkutatu nintzen izuturik. Anaia ni kontsolatzen saiatzen ari zela, logelatik atera zen bat-batean, indarren bat beraz jabetu izango balitz bezala. Oso urduri nengoen arren, ohetik salto egin eta jarraitu egin nuen. Gauaren iluntasunean sartu eta urmaelerantz abiatu ginen han gertatzen zenaren berri izateko irrika handiz. Sastraken artean ezkutatu ginen eta, hortik, sorgin batzuek esaldi ulertezinak esaten zituzten bitartean suaren inguruan dantzatzen zutela ikusi genuen beldurturik. Han bildutako guztien artean, gure herriko bizilagun Joanes ezagutu genuen. Mihi gaiztoen arabera, bere betiko nahia apaiz izendatzea zen.\nEgun batzuk beranduago, Joanesek (Bargotako sorgina, izengoitiz) gau batez deabruari laguntza eskatu ziolako eta bere etxea gau bakar batean eraikitzeko iratxo gaizto batzuen laguntza jaso zuelako zurrumurrua ibiltzen hasi zen. Gu haren guztiaren lekuko izan ginen arren, ez ginen aitortzen ausartu, eta gure sekretu bihurtu zen.\nUrte batzuk beranduago, Kalagorriko Inkisizioaren Auzitegian Joanesen aurkako epaiketaren ondoren, nire anaiak etxe zahar hura bere bizileku bihurtu nahi izan zuen. Baina azkar asko utzi behar izan zuen, sorginaren garrasi gorgarriek odolak ur bihurturik esnatzen baitzuten gauero.\nOraindik ere, zerua arretaz begiratuz gero, Bargotako sorginaren silueta ikusiko duzu Vianaren gainean hegaz...\nXI. mende inguruan, Donejakue bideak Orreagatik jaistean zeharkatzen duen Zubiri herrian, Arga ibaiaren gainean erromesei bidea erraztuko zien harrizko zubi eder bat eraikitzeko gogoz beterik, nekaezin lan egiten genuen. Hala ere, bazirudien madarikazio arraroren batek lan hura amaitzea galarazten zigula.\nErdiko zutabea eraikitzeko zailtasunarekin harriturik, hura jasan behar zuen haitza zulatu behar izan genuen. Gure harridurarako, emakume gazte baten gorpuzki usaintsua aurkitu genuen bertan. Santa Kiteria amorruaren babeslearen gorpua zen alajaina!\nMando baten gainean jarri eta, apezpiku-segizio umoretsuak lagundurik, santuaren gorpuzkiak Iruñeko, erresumako hiriburuko, katedralerako bidea hartu zuen prozesioan. Burlatara iristean, mandoa gelditu egin zen, eta inork ezin izan zuen handik mugitu. Segizioak Jainkoak Santa Kiteria betirako bideko herri hartan egon zedin erabaki zuela ondorioztatu zuen, eta hantxe utzi zituzten bere erlikiak.\nZubiriko gure zubi maitearen erdiko zutabeari dagokionez, ordutik gaurdaino mendeetan zehar amorrua sendatzen lagundu du. Animalia eta gizakiek hura inguratuz sendatu edo saihestu dute gaixotasuna, eta, diotenez, egun oraindik ere ez du dohain taumaturgikoa galdu.\nGoizero, esnatzean, nire arreba maite Felizia eta ni, Gillen, Akitaniako jauregiko lorategira ateratzen ginen ibiltzera. Felizia gure dukerriaren aberastasunak bermatuko zituen noble boteretsu batekin ezkonduko zen egunaren inguruko ametsak partekatzen genituen.\nGarai batean Gillermo X.ak egin bezala, Donejakuera erromes joateko familiako ohitura jarraituz, ezkondu aurretik Donejakuera erromesaldia egin nahi zuela jakinarazi zigun Feliziak. Eta halaxe egin zuen. Baina etxera itzultzean lagun hurkoa laguntzeko grina sentitu eta Amokain izeneko Nafarroako herri txiki batean neskame gelditzea erabaki zuen.\nBere erabakiaren berri izan nuenean, jauregiko zoko guztietan entzun ziren nire oihuak, hain ziren handiak sentitu nituen haserre eta hisia. Etsipena kontrolatu ezinik, bere bila joan nintzen. Aurkitu nuenean, eta nirekin jauregira itzuli nahi ez zuela esan zidanez, amorru menderakaitza nitaz jabetu eta hil egin nuen... Larriturik eta damuturik, Donejakuera jo nuen erromes, barkamen eske. Etxera itzuli nintzenean, atsekabeturik, Arnotegiko gainean ermita bat eraikitzea erabaki nuen, eta bertan bakardadean otoitz egingo nuen, hil arte.\nNire arrebaren gorpua Labiano izeneko inguruko herri batera eraman zuten. Harrezkero, bertako biztanleek buruko minak sendatzen dituzte Feliziaren erlikiei kultu emanez. Egun, oraindik deitoratzen dut Felizia maitearen galera.\nGares, 1834. urtea. Lehen gerra karlistaren garaian, isabeldar gudarosteko jenerala zen Viamanuelgo kondeak, deitu ninduen, goizeko ibilaldian lagundu nezan. Gure zaldien gainean jarri eta hiriko kaleetan zehar ibili ginen. Herriari izena ematen dion zubi erromanikora iristen ari ginela, herritar talde zaratatsu bat Puyko Ama Birjinaren irudia zur eta lur begiratzen ari zela ikusi genuen.\nJakinminaz beterik, gerturatu egin ginen. Jendea liluratuta zegoen "txoriñoak" ardura handiz garbitzen zuelako gure Birjina maitearen aurpegia. Ikusgarria zen "txoriak" etengabe mokoan ura nola hartu eta, hegoen laguntzarekin, Ama Birjinari amaraunak nola kentzen zizkion ikustea.\nJendearen pozarekin batzekotan nengoenean, kondearen barre-algara iskanbilatsua entzun nuen. Txoriari eta herritarrek horri eskainitako miresmenari iseka egiten ari zitzaien. Garestarrek, mindurik eta haserre, txistu egin zioten, eta, herritarren mespretxua sentitu zuenean, buelta erdia hartu eta urrundu egin zen kondea.\nNire jauna erabat haserre zegoela ohartu nintzen. Hala ere, ezin nuen ordu batzuk beranduago gertatu zena sinetsi: kondeak eta bere guardietako batzuek kanoiak burrunbarazi zituzten Zumalakarregi jeneralaren erasoa jasaten ariko bagina bezala, itxurak eginez. Gaua heltzean, helburu bakartzat garestarrak mendekuan hartzea zuen engainuari amaiera eman zion. Baina azpijokoak azpijoko, kondeak ez zuen lortu herriaren mirespena batere ezabatzea.\nBi aste beranduago Zumalakarregiren tropek San Fausto haitzetan garaitu eta tropa tradizionalistek fusilatu zutenean, garestar guztiek "txori" maiteari iseka egitearren jasotako bidezko zigorra izan zela jo zuten.\nHargin-maisu batek kontatua.\nEunateko Andre Mariaren elizpea zizelkatzea eskatu zidatenez, pozez gainezka eta harro sentitzen nintzen. Jainkoaren inspirazioa sentitu eta, horrela, maisulan bat egin ahal izateko, gordetzea, isolatzea erabaki nuen. Baina, itzuli nintzenean, naturaz gaindiko ahalmenak zituen hargin erraldoi batek niri agindutako lana egin zuela ikusi nuen.\nHaserretuta, abadearengana jo nuen, baina hark, nire azalpenei jaramonik egin gabe, nire urrunaldia fraideei eta abadeari berari errespetu falta bat iruditu zitzaiela aditzera eman zidan. Zigor gisa, antzeko lan bat egiteko agindu zidan, baina hargin erraldoiak erabilitako denbora berean amaitu behar nuen: hiru egun, ez gehiago ez gutxiago.\nAgindutako lanaren tamainaren ondorioz etsita, basoan sartu nintzen deabruari laguntza eskatzeko erabakiarekin. Baina Lamiñak sorgina izan zen, nitaz errukiturik, nire arazoa konponduko zuen sekretu magikoa kontatu zidana.\nBere aholkuei jarraituz, suge handi batek ahoan gordetzen zuen ilargi-harria eskuratu nuen, San Joan gauez ibai bazterrean utziko zuela esan baitzidan.\nIlargiaren argia islatzen zuen harria, kaliza eta Nekeas ibaiko ura lagun nituela, han gertatzen ari zen miraria ikusi nuen txunditurik. Hala ere, akatsen bat izan zen, eta portada alderantziz sortu zen, ispilu batean islatua egongo balitz bezala. Herritarrak liluraturik zeuden nire lanarekin eta hargin erraldoiak, amorruz beterik, inguruko beste herri batetaraino bidali zuen nire lana, hain ostiko handia emanda.\nJakinmina duen orok nire lana Olkozko elizan ikus dezakeela jakin behar du eta portada berdina, baina alderantziz, Eunateko Andre Mariaren elizan.\nZangozako Andre Mariaren elizako aurrealdean geratzen den bidaiariak Sigurden kondaira eskandinaviarra kontatzen duten hainbat eskultura aurkituko ditu. Zalantzarik gabe, deigarriak gertatuko zaizkio. Nik, eskultura horiek zizelkatzeko trebetasuna izan nuen hargin ezezagun horrek, kondaira honen jatorri eta zentzua kontatuko dizkizuet.\nOdinek Valhalla lurrarekin lotuko zuen zubi bat eraikitzeko eskatu zien erraldoiei. Erraldoiek, trukean, Freya, ugalkortasun eta edertasunaren sinboloa eta jainkoen alaba kutuna, eman ziezaioten eskatu zuten.\nOrdaina handiegia zelakoan, jainkoek gogor negoziatu zuten eta erraldoiek nano nibelungoek belaunaldiz belaunaldi Rhin ibaiaren urredun uretatik ateratako kondairazko altxorra eska zezaten lortu zuten horren ordez. Behin lanak bukatu eta erraldoien nahia bete ondoren, horiek Fafner herensuge odoltsuak zaindutako leize batean gorde zuten altxorra.\nMimek, nanoen artean jakintsuenetako batek, voslungoen heroia zen Sigmund erregearen heriotzaren berri izan zuen. Horren umezurtz txiki Sigurden irakasle izatea lortu eta borrokarako hezi zuen.\nSigurd gazte indartsu bilakatu zenean, bere aitaren Gram ezpata magikoaren zatiak eman zizkion eta, lehen mandatu eta iniziazio-proba gisa, Fafner herensugea hiltzeko agindu zion.\nHeroi gazteak ezpata berriz landu zuen Regin azti-errementariaren laguntzarekin. Aztiak herensugeen aurka borrokatzeko sekretu batzuk irakatsi zizkion. Sigurdek lepoan zauritu zuen Fafner lehen erasoan, borrokaren bortizkeriaren ondorioz herensugearen odol tanta batzuk ahora erori zitzaizkiolarik. Horri esker, heroia, bat-batean, hegaztien hizkuntza ulertzen zuela ohartu zen. Hegaztiek narrastiaren odoletan bainatuz gero ezin zaurituzko bihurtuko zela jakinarazi zioten. Era berean, altxorrari buruz hitz egin zioten, nanoek ez baitzioten ezer kontatu, eta itzultzean Mimek bera hiltzeko asmoa zuela ere esan zioten.\nSigurd, jakina, herensugearen odoletan murgildu zen, baina, bainatzen ari zela, udazkeneko ezki baten hostoa bizkarrean erori zitzaion, kondairan erabakigarria izango zen tarte zaurgarri bat utziz. Mime erail ondoren, heroiak Regin aurkitu eta bere lanaren ordainean eskatutakoa eman zion, Fafnerren bihotza.\nEta horrela hasi zen bere abenturen istorioa, askoz ere beranduago Wagnerren operek hain ezagunak bihurtuko zituenak.\n778. urte inguruan, ni, Karlomagno, Zaragozak men egitearen zain nengoen. Hortaz, niretzat ez zen ezustekoa izan bake mezua zekarten Marsil errege zaragozarraren mezulariak hartzea. Erantzun gisa, Marsilen proposamena onartzeko mandatuarekin bidali nuen Ganelon Zaragozara. Gure helburua lortu genuenez, nire gudarostea eta ni neu Frantziara itzul gintezkeela erabaki nuen.\nHorrela, etxera bueltan, herriminak jota, Errolan leialak atzeguardia-buru ziurtatzen zuen zutoihala eraman zezan erabaki nuen.\nDena bere lekuan zegoen; baina, egun batean, xake partida bat jokatzen ari nintzela, nire Errolan maitearen olifantearen soinu ikaragarria entzun nuen. Ezin mugitu gelditu nintzen, zerbait izugarria gertatzen ari zela jakin bainuen berehala. Baina Ganelon hori burutik kentzen saiatu zen, gure Errolan ausarta ehizan edo beste zerbaitetan ariko zela eta segur aski laguntzarik ez zuela beharko sinestaraziz.\nGanelonen hitzek ez ninduten lasaitu, eta nire barneko indar batek gudarosteko zaldunak egon behar liratekeen lekura eraman ninduen. Orreagako haitzartera iritsi nintzenean ulertu nuen nire oinazearen arrazoia zein zen, lurra nire pareen odolaz bustia, suntsitua eta gorpuez estalia aurkitu bainuen.\nEzin nuen gertatu zena ulertu, baina Ganelonen bat-bateko irribarre batek, maltzurkeriaz beterikoak, berak gertatu zenaren berri bazekiela adierazi zidan, dudarik gabe. Izaki gorrotagarri hark bere semeorde Errolan hilik ikusi nahi zuen, nire aurka konspiratu zuen eta Marsilekin bat egin zuen.\nEgindakoa itzuliko niela zin egin nuen eta nire indar guztiak eman nituen Zaragozako gudarostea jazarri, suntsitu eta Zaragoza nire esku erori zen arte. Ganelon zitalari dagokionez, merezi zuena jaso zuela besterik ezin dezaket esan. Bidezko epaiketa egin eta Aixen zatikatu zuten.\nHorrela lortu nuen nire gudarostearen oroimena mendekuan hartzea.\nEta historiak gertakizun horiek herri oroimenean irudikatu zitezen nahi izan zuen; horrela gogoratzen dira Erdi Aroko poema epiko ezagunenetako batean: "La Chançon de Roland" edo "Errolanen Kantua".


#OccupyLove: Erabat akituta bukatu gabe monogamia ezbaian jartzeko lantegia – Euskal Herriko Gay-Les Askapen Mugimendua\nYou are here: Home1 / Kategoria barik @eu2 / #OccupyLove: Erabat akituta bukatu gabe monogamia ezbaian jartzeko lan...\n13 March, 2014 /in Kategoria barik @eu /by Editorea\nMonogamia krisian dagoela erakusten digute desleialtasun adierazleek; hori bera adierazi digute, ia denok, gure maitasun harremanetan zehar, pilatutako erlazio- amaiera mingarriek ere. Dena dela, zeintzuk lirateke harremanak izateko pentsa genitzakeen bestelako moduak, hain zuzen ere, bereizketa afektibotik pasa gabe? Halaber, zelan josi genitzake txera-erlazioak, hain justu, saiakera horretan bihotzari pairarazi gabe? #OccupyLove-etik lantzen ditugu teknologia desberdinak zeintzuk laguntzen diguten, besteak beste, aurre egiten angustiari, jeloskortasunari eta baita iada ezagunak ditugun harreman-egiturak deseraikitzeari diogun beldurrari ere; nolabait, leku ez posesibo eta ez esklusiboetatik erlazioak eraikitzeko erak jorratzearekin batera. Horretaz guztiaz gain, elaboratzen dira bideak antzemateko ihes emozionala eta sexu-afektu kapitalismoa eta, berebat, eraikitzeko, guztion artean, afektuetan onarritutako pentsamendu politikoa.\nBrigitte Vasallo idazlea da, era berean, Colectivo Cautivoko kidea da, hain justu, aniztasuna sustatzeko. Horrez gain, Polyamor Cataluñako partaidea da eta #OccuyLove emakumeen, bolloen eta transen taldearen dinamizatzailea ere bai.\nhttps://ehgam.eus/wp-content/uploads/2020/05/logo-275.png 0 0 Editorea https://ehgam.eus/wp-content/uploads/2020/05/logo-275.png Editorea2014-03-13 09:55:182014-10-07 09:56:20#OccupyLove: Erabat akituta bukatu gabe monogamia ezbaian jartzeko lantegia


1. Proba. Bilbao City Race - Club de Orientación Bidea\n1. Proba. Bilbao City Race\nAzaroaren 12 an, igandea, Bidea Orientazio Taldeak (COBi) Jesus de la Fuente 5. Zirkuitu Herrikoiko lehen proba antolatuko du. Horretarako Bilboko hiri orientazio lasterketa egingo dugu berriz. Aukeratu zuen ibilbidea eta animatu parte hartzera. Oraingo honetan jarrera ona izatea eta antolakuntzaren jarraibideak jarraitzea eskatzen dizuegu.\n13:00 Lasterketa Zentruaren irekiera Azkuna Zentroan. Dortsalen jasotzea\n23:00 Lasterketa Zentruaren itxiera\n8:00 Lasterketa Zentruaren irekiera, Guggenheim Bilbao museoaren ondoan, Ingelesen zelaian. Dortsalak jasotzea\n9:00 Lehen Irteerak\n11:30 Azken Irteerak\n14:15 Opari Zozketa\nProba honetan dortsalak egongo dira. Proba hastean dortsala jarrita eraman beharko da\nDortsalarekin opari poltsa bat emango dizuegu. Bertan, besteren artean, Bilbao City Race probaren kamiseta oroigarria jasoko duzue\nArropazaindegia egongo da, dortsalarekin kudeatuko dena\nZirkulazio arauak eta bide publikoen erabiltzaileak errespetatu.\nDerrigorrezko igarobideak egongo dira ibilbide batzuetan.\nProba honetan ez da laguntzailearen irudia egongo. Parte hartu nahi duten guztiek izena eman beharko dute\nGogoratu helmugatik pasatzea derrigorrezkoa dela, nahiz eta ibilbide guztia ez bete, antolatzaileak jakin dezaten.\nOpen horia_laranja: BEGINNERS SHORT. 2,3 km (lerro zuzenean)\nOpen gorria: BEGINNERS LONG. 3,9 km (lerro zuzenean)\nAurten hasiko gara bi sailkapenekin kategoria honetan: Gizonezkoa eta Emakumezkoa.\nOpen beltza: OPEN. 5,6 km (lerro zuzenean)\nArropa erosoa hiritik ibiltzeko edo korrika egiteko. Euria ariko balu, aldatzeko arropa ekarri.\nKronometraje sistema elektronikoa da (Sport Ident). Parte-hartzaileek pintzak alokatzeko aukera izango dute (fidantza bezala NANa utzi beharra dago). Sistema honen bidez emaitzen gestio azkarrago eta hobea lortuko dugu eta, gainera, parte-hartzaileok ere errazago "pikatuko” dituzue balizak. Pintza galduz gero, balio duena ordaindu beharra dago (40 euro).\nLasterketa zentrua eta helmuga Guggenheim Bilbao museoaren ondoan egongo da. Open kategorien irteera Elkarbizitzaren plazan izango da (Izosaki dorreen erdian).\nPartehartzaileen harrera goizeko 8:00 etan hasiko da. Ez da irteera ordurik egongo, baizik eta START baliza. Lehen irteera 9:00etan izango da. Hortik aurrera, pixkanaka parte hartzailean aterako dira tarteka, azken parte hartzailea atera arte.\nIrteeran 9:00etatik 11:30etara izango dira. Beraz, ez da beharrezkoa bertan 9:00etan egotea. Hurbildu zaitez dortsalen bila irteera hartu nahi duzun ordua baino lehenago. Zuk aukeratzen duzu goiz jaiki edo ez.\nGogoratu era mailakatuan irteten dela, minutu bateko edo pare bateko tartea utzita, pilaketak saihesteko eta euren kontrola handiagoa izan dadin.Helmuga 14:00etan itxiko dugu eta ordu horretarako bueltan egon behar da nahiz eta ibilbide guztia ez burutu.\nHelmugan jateko eta edateko zerbait egongo da parte-hartzaile guztientzako. Bertan sari banaketa eta oparien zozketa egingo da egitarauan azaltzen den orduetan.\nGuggenheim Bilbao Museoa. Campa de los ingleses\n9 euro (7 euro COBi bazkideentzat)\nAsegurua: 2 euro (proba honetan derrigorrezkoa izango da)\nSport Ident alokairua: 3 euro\nIn situ izen-ematea: Kasu honetan ezingo da\nArrazoi administratiboengatik proba honetan derrigorrezkoa izango da\nFEDO lizentzia edo 2017an hirian zehar orientazioa egiteko lizentzia baliokidea ez baduzu derrigorrezkoa izango da PROBARAKO KIROL ASEGURUA kontratatzea. Aseguru honek 2€-tako prezioa izango du pertsona bakoitzeko. Estaldura zuzena izan dadin, formularioak datu guztian ondo bete (izen-abizenak, NAN eta jaiotze data)\nIzen ematea errazteko, pertsona batek 5 parte hartzaile apuntatu ditzake batera eta guztientzako ordainketa bat egin.\nIzen emateetarako saldoa daukaten COBiko bazkideek ez dute runediaren bidez ordaindu beharko. Hala ere, extraren bat aukeratzekotan (sportident edo asegurua) runedian ordaindu beharko dute. Derrigorrez Runediaren bidez izena eman beharko dute.\nHurrengo formularioan izena eman dezakezue azaroaren 5eko gaueko 23:59ak arte. EZIN IZANGO DA EGUNEAN BERTAN IZENA EMAN.\nMugikorrean edo tablet-ean gaizki ikusten baduzue, horizontalean jarri edo hurrengo zuzeneko esteka erabili: https://runedia.mundodeportivo.com/inscripcio/201738989/\nIzen ematea eginda eta baieztatuta daukazuenean hurrengo estekan ikus dezakezue: https://runedia.mundodeportivo.com/inscripcio-inscrits/201738989/


Adimen artifizialaren hurrengo erronka handia: bere buruarekin kolaboratzea | Joerak • barrixe\nAdimen artifizialaren hurrengo erronka handia: ...\nAdimen artifizialaren hurrengo erronka handia: bere buruarekin kolaboratzea\nMicrosoft enpresaren azken lehiaketaren helburua da estrategia onenak bilatzea, hainbat sistema elkarlanean aritu daitezen eta, horrela, emaitza hobeak lor daitezen. Hori lortzeko mekanismo onena izan da elkarrekin konbinatzea entrenamenduko ikuspegi desberdinak, halere ez dago bat besteen gainetik gailendu denik.\nAskoz errazagoa da zerri baten aurka borrokatzea (zerri birtuala bada ere) lagun baten laguntza izanda. Horixe ondorioztatu da Microsoft enpresako ikerlari batzuek antolatutako lehiaketa batean, zeinaren bidez jakin nahi izan baita adimen artifizialeko (AA) sistemak gai diren elkarlanean aritzeko eta, bide horretatik, arazo zailei aurre egiteko. Beste kontu bat da nola kolaboratu behar den zerrien aurkako lankide horrekin.\nAdimen artifizialaren alderdi ezezagunetako bat landu da lehiaketan. AAko ikerlariek garatzen duten softwarea gai da gizakiaren zeregin zehatz bat egiteko, adibidez xakean edo Go jokoetan aritzeko, eta ikerlariek software horren errendimendua neurtzen dute gizaki bati gailentzeko duen gaitasunaren arabera. Hala ere, giza adimenak bere baitan hartzen ditu komunikazioa, adimen soziala eta adimenaren teoria, hau da, beste izaki adimendun bat interpretatzeko eta haren asmoei aurrea hartzeko gaitasuna.\nProiektu honek hainbat pista ematen ditu jakiteko posible izango ote den, egunen batean, gizakien eta adimen artifizialeko sistemen arteko elkarlana, beren zatien batura baino gehiago izan daitezen.


The Economist. Escrivá ministroak, euskaldunok gizarte-estaldura hobea izatearen zergatia ulertu ez duela dirudi The Economist. Escrivá ministroak, euskaldunok gizarte-estaldura hobea izatearen zergatia ulertu ez duela dirudi\nHome Gizartea Ekonomia The Economist. Escrivá ministroak, euskaldunok gizarte-estaldura hobea izatearen zergatia ulertu ez duela...\nThe Economist astekariak, bere edizio inprimatu eta digitalean, Espainiako Erresumako Gobernuak onartu berri duen «gutxieneko bizi diru-sarrerari» buruzko informazioa argitaratu du. Bertan, Espainiako ekonomiaren egoera ekonomikoaren eta pobreziaren atarian dagoen pertsona-kopuruaren hazkundearen «argazkia» egiten du. Artikulu horretan Gizarte Segurantzako ministroaren, José Luis Escriváren adierazpenak jasotzen dira, gizarte-babeseko sistema berriaren «arkitekto» deitzen diotena.\nEzer baino lehen argi gera dadila, hartzen diren neurri guztien aldeko erradikalak garela, hainbat arrazoirengatik miserian eta gizarte-bazterketan erortzen den jendea egon ez dadin. Gizarte zuzen eta duinak beharrezko baliabideak eskaini behar ditu, herritarrek gizarte-bazterketa hori saihesteko beharrezko hezkuntza, osasuna, segurtasuna eta gizarte-babesa izan ditzaten. Era berean, azken horretan diharduten «euro» guztiak errentagarriak izango direla bermatu behar du eta haiek jasotzen dituzten pertsonak autonomoak eta libreak izaten jarraitzea bermatuko dutela. Pobrezia edo laguntza eta diru-laguntzekiko etengabeko mendekotasuna, gizabanako gisa askatasuna galtzeko modu desberdinak izan daitezkeelako.\nEskubide sozial eta politikoez gozatzea eta lan duin batekin nork bere burua aski izatea da demokrazian bizi garen bermerik onena. Gauza bera da, estropezu egiten badugu atzean utziko ez gaituztela jakitea. Horregatik, Escrivá ministroa zoriondu nahi dugu espainiarrentzat hain sakona den erabaki horren buru izatea lortu duelako.\nHau esan ondoren, ministroaren adierazpenekiko harridura adierazi behar dugu. Zehazki, ondoko lerroaldean aipatzen direnak:\n(Orain arte, gizarte-laguntza eskualdeen eskumena izan da, eta oso ezberdina da. Euskal Herri aberatsa eskuzabala da; Andaluzia pobrea ez da. “Ezberdintasuna murrizteko diseinatu zen zerbaitek kontrako eragina izan zuen”, dio Escrivá jaunak. Orain, eskualdeek beren gastuak birbideratzeko askatasuna izango dute. Eskema berriak ezaugarri berritzaileak ditu. Hautagaiak identifikatzeko, gobernuak GKEen eta udalen laguntza eskatzen du. Pizgarriak emateko, lanaren diru-sarrera handitzen bada, ordainketa murriztuko da.)\nKomatxo artean ez dagoen guztia hitzez hitz Escrivá jaunari ezin zaiola esleitu uste dugu. Autonomia Erkidegoei (CA) buruz hitz egiteko «eskualde» terminoaren erabilera adibidez. Espainiako Konstituzioak berak, 2. artikuluan «hura osatzen duten nazionalitate eta eskualdeen autonomia-eskubidea aitortzen eta bermatzen duela» ahaztuz. Guri dagokigunez, ez Euskal Autonomia Erkidegoa (EAE), ez Nafarroako Foru Erkidegoa (NFK) ezin dira eskualde gisa kalifikatu (eta ez dira behar).\nBaina hori «gosegarria» baino ez da. Gaiaren muina honako hau da: «ezberdintasuna murrizteko diseinatu zen zerbaitek kontrako eragina izan zuen», gizarte-laguntza CAren esku jartzeari dagokionez.\nEz Ministro jauna. Ez. Ezberdintasuna ez da eskumen hori CAen esku egoteagatik. Ezberdintasun hori, Espainiako Gobernuak Erregimen Komuneko CA (denak EAE eta NFZ izan ezik) gutxi finantzatzearen ondorioz gertatu da. Gainera, horietako batzuek ez dute kontu-sail horretan baliabideak jartzeko interesik.\nGizarte-arretako ezberdintasuna ez da «aberatsen eta pobreen» kontua.\nEzberdintasun horien gakoa oso bestelakoa da: Espainiako Erresumak Lurralde Historikoak (edo Foru Lurraldeak) ditu barruan.\n1. Xedapen Gehigarrirako dituen horiek:\n«Konstituzioak foru-lurraldeen eskubide historikoak babesten eta errespetatzen ditu.\nForu araubide horren eguneratze orokorra, hala badagokio, Konstituzioaren eta Autonomia Estatutuen esparruan eginen da.».\nEta Xedapen Indargabetzailearen 2. puntuak xede dituenei:\n«Indarraldiren bat izan dezakeen bitartean, behin betiko indargabetutzat jotzen da 1839ko urriaren 25eko Legea, Araba, Gipuzkoa eta Bizkaiko probintziei eran ahal dien neurrian.\nEra berean, behin betiko indargabetutzat jotzen da 1876ko uztailaren 21eko Legea».\nForu-lurralde horiek ogasun propioak dituzte. Izan ere, ez dezagun ahaztu Espainiako Erresuman 5 ogasun daudela. Foru Lurraldeetakoak (Araba, Bizkaia, Gipuzkoa eta Nafarroa) eta Erregimen Erkideko Lurraldekoak, Estatuko gainerako lurraldeetan zergak biltzeaz arduratzen direnak.\nHorri esker, Estatuko Ogasunaren transferentzien mende egon gabe, NFEk eta EAEk beren gastu publikoko politikak defini ditzakete. Gainera, noski, gastu komunengatik edo transferitu gabeko eskumenengatik Estatuari egin beharreko ekarpenei aurre egin behar die. (Artikulu honetan azalpen zabalagoa dago).\nGertatu dena da EAEko eta NFEko gizarte-politikek beste leku batzuetan ez daudela edo, hala badagokio, beste autonomia-erkidego batzuek ezin dituztela behar horiek bete agerian utzi dute, Espainiako Gobernuak hainbat hamarkadatan kondenatu dituen finantzazio-urriagatik. Gure ustez, kontrol politikoaren eta itotze ekonomikoaren maniobra argia da. Hori ez dute euskaldunekin inoiz egin, haien baliabideak ez baitaude Espainiako Erresumako Ogasuneko kutxen mende.\nEz da onartuko 26.440 euroko per capita errenta duen estatu bat orain arte arazo horri eraginkortasunez aurre egiteko gai izan ez izana, edo borondaterik izan ez izana. Behar horiei erantzun ezin izan dieten Autonomia Erkidegoen «pobrezia» baliabide-gabezia baten ondorioa da, legegileek eta Espainiako Gobernuak irtenbide bat antolatzeko eta Gobernuari beharrezko baliabideak emateko borondaterik ez dutelako. Gobernuen lehentasunak beren aurrekontuetan islatzen dira, eta Espainiako Gobernuak Erregimen Komuneko Autonomia Erkidegoekin dituen harremanen kasuan, horiek finantzatzeko sistemaren akordioetan.\nAspalditik egin al zitekeen? Bai. Horrek frogatzen duenez, sarrera- eta gastu-politikei buruzko erabakiak hartzeko gaitasuna zuten legegileek egin nahi izan zuten tokian egin zuten. Eta batez ere, Espainiako Erresumako gobernu batek egin nahi izan duenean egin dela frogatzen du. Orain arte Araubide Erkideko Lurraldeko herritarrentzat horrelakorik egon ez izana borondate ezagatik izan da, ez baliabiderik ezagatik.\nPoztu egin behar dugu azkenean erabaki hori hartu izanaz, historikoa iruditzen zaigulako. Baina ezin esan daiteke erabakia Araubide Komuneko Autonomia Erkidegoen ezgaitasuna edo ezgaitasuna konpontzeko hartu dela. Arrazoi nagusia izan da Espainiako Gobernuak ez duela gai horretan beharrezko baliabideak erabiltzeko borondaterik izan.\nHori bai, Espainiako Gobernuak euskaldunei gizarte-estaldurako egitura kopiatzea albiste handia dela onartu behar da, herritarren onurarako izango baita.\nThe Economist – 2020/06/06 – Britainia Handia\nPrevious articleWebinar 2020/6/1-4: atzerrian lan egin ondoren abantaila fiskalak Euskal Herrian\nNext articleIzurdeekin Euskal Kostaldean surfeatzen


Kabarnet: Bamba Project – Biziz\nKabarnet: Bamba Project\nKabarnet inguruko komunitateak dituen beharrak asetzeko sortu zen Bamba Project 2013. urtean. IHESa oso hedatua dago eremu honetan eta jende gazte ugariren heriotzaren erantzule da. Honek, umezurtz eta alargun uzten ditu haur eta emakume asko, egoera guztiz zaurgarrian geratuz. Hemen sartzen da Bamba Project.\nUmezurtz-etxe bat eraiki zuten haur hauentzat eta josteko tailer bat emakumeentzat. Horrez gain, ekintza ezberdinak antolatzen dituzte hauen ongizatea helburu jarrita.\nGaur egun 24 haur eta gazte bizi dira, nahiz eta instalazio hauek 20 pertsona babesteko eraikia izan zen. Gobernua Kenyan aurkitzen diren umezurtzak aurkitzeaz arduratzen da, eta ondoren, inguruko umezurtz-etxeetara bidaltzen dituzte. Hortik aurrera, haur hauen gaineko ardura guztia erakunde hauena izaten da, gobernua guztiz desagertzen da ekuaziotik, alegia. Ez mesederik, ez laguntzarik.\nBehin ume hauek Bamba Projecten ardurapean geratzen direnean, erakunde honek hartzen duen erantzukizun maila mirestekoa da. Oinarrizko gastu guztiak beraien gain hartzen dituzte: elikadura, lo egiteko aterpea, osasuna, hezkuntza eta arropa. Guzti hau unibertsitate ikasketak bukatu bitartean.\nUme guzti hauek barneko ikasle bezala egoten dira ikasturte guztian zehar. Opor sasoian etortzen dira soilik hona, horregatik aurkitu dugu etxea hutsik eta hotz egun hauetan, ikasturtean murgildurik baitaude. Opor garaian sekulako bizia egoten omen da txoko honetan; jolasak eta algarak une oro… Hauek ezagutzeko gogoz utzi behar izan dugu Bamba Project.\nJOSTEKO TAILERRA AULA\nEmakume zaurgarrienentzako sortu zen txokoa da Aula izenez ezagutzen den josteko tailerra. Komunitateko emakumeek bertara gerturatzeko aukera dute arropa, eskumuturrekoak, diru-zorro edo mota guztitako apaingarriak ekoizteko. Bamba Project arduratzen da beharrezko material eta josteko makinak hornitzeaz.\nOndoren, komunitateko merkatuan saltzen dituzte produktu hauek. Espainian ere saltzen omen dituzte beraien eskulanak. Laguntza handiko diru iturria da emakumeentzat.\nHaurren ongizatea bermatzeko eta hauen garapena ziurtatzeko helburuarekin ekintza ugari antolatzen dituzte haurrak bertan aurkitzen diren denboraldietan. Alde batetik, kanpo ekintzak egiten dituzte. Adibidez, talde kirolean aritzen dira, ariketa fisikoa eta talde-lana uztartuz. Eremu oso aldapatsua dela baliatuz, mendi irteerak ere egiten dituzte naturaz gozatzeko.\nBeste aldetik, barne ekintza oso interesgarriak ere badituzte. Baratzeko lanak egiten dituzte, eta beraien otorduetan aurkituko dituzten barazkiak landatzen dituzte bertan. Ardura eta disziplina lantzen dituzte lan hauekin.\nHorrez gain, teknologia berriez gozatzeko aukera ere badute, bi 3D inprimagailu baitituzte bertan. Gainera, aisiarako soilik ez, aplikazio interesgarria bilatu diote makinari. Besoa galdutako pertsonei protesi eskuak egiten ari dira buru-belarri. Lehen bertsioetatik asko hobetu dutela esan digute, baina oraindik asko dutela ikasteko. Biziki erakutsi dute hobetzen jarraitzeko asmoa.\nProiektu hau emaile pribatuen bitartez finantziatua da gehiengoan. Emaile iraunkor eta fidagarri batzuk badituzten arren, ziurgabetasun handia izaten dute etorkizunean izango duten sarrerekin. Erronka nagusia dute hau.\nBidaiarientzat bisitak ere antolatzen dituzte diru-iturri gisa. Haurrekin aipaturiko ekintzez gozatzeko aukera izaten dute bidaiariek Kabarnetera gerturatu ezkero. Norbait interesatua egongo balitz, bai diru laguntza eskaintzeko, bai bisita egiteko, bertan doa kontaktua:\nBamba Projecteko arduraduna: Rocío\nTelefonoa: +34 656597887\n141-146 egunak: Mount Kenyaren osteko ajea\n147-149 egunak: Aniztasun handiko egunak


kritiken hemeroteka » Gela bat norberarena\n« Idazleen iritziak | Bide batez esanda »\nGela bat norberarena / Virginia Woolf (Maria Colera) / Consonni, 2013\nGela bat norberarena Ismael Manterola / Berria, 2013-10-26\n“Literatura egingo badu, emakume batek dirua behar du, eta gela bat beretzat”. Virginia Woolfen hitzak dira, 1928an Newnhameko Arts Society elkartean emandako pare bat hitzaldien testuinguruan.\nEsaldi honekin bi hausnarketa ekarri nahi izan ditut gaurko artikulura. Bata, esaldiaren beraren egokitasuna gaur egun ere. Bestea, liburua argitaratzearen proiektuaren interesa. Lehenengoari buruz: literaturaren ordez artea jarri, eta arte guztientzat balio duen baieztapena dela esango nuke. 1928tik gaur egunera gauza asko aldatu badira ere, eta emakumeek tokia egin badute ere artearen munduan, gela bat beraientzat eta dirua lortu dutelako izango da seguru asko.\nDiruarena berdin-berdin erabil daiteke gizasemeen kasuan ere. Zaila da, Woolfen hitzaldiaren atal batean dioen modura, pobreziatik artea irtetea, nahiz eta artistaren mitoak bestelako zerbait esan (artista buhamearen ideia topikoa) edo amets amerikarraren ideia geure buruan finko sartuta egon, filmen bidez, batez ere.\nBaina norberaren gelarena bestelakoa da. Toki baten beharra, espazioa egitearen beharra, alegia, emakumeentzat gizasemeentzat baino askoz ere zailagoa izan da historian. Emakumearen tokia etxea izan arren, ez du izan beretzako gela bat. Umeak, zaharrak edo senarraren zaintza, garbiketa edo etxeko beste lanak egin behar izan ditu, eta zaila zitzaion/zaio dena laga eta gela batean sartzea, nahi duena egin ahal izateko edo ezer ez egitera besterik ez bada.\nBestalde, liburuaren argitalpena berak poztu nau. Consonni arte produktorak Woolfen Gela bat norberarena liburua itzultzeko auzolan ahalegina bultzatu zuen orain dela urtebete-edo, eta uda baino lehenago bete zen asmoa. Euskarara itzulitako liburua, baina, liburu bat baino gehiago dela uste dut. Itzulpenak beti daude ondo, baina Virginia Woolfen liburu hau ez da edozein liburu. Emakume askoren aurrean 1928an emandako hitzaldiak dira, emakumeen literaturaren historiari buruzkoak.\nWoolfek ez zuen ohiko historia egin, emakume idazleen falta azaltzen ahalegindu zen, eta nolakoa den emakumeek idatzitako literatura apur hori. Historia pobre horren edo historiarik ezaren ondorioa, gelaren beharraren aldarrikapena.\nLiburu xumea eta ederra da aldi berean. Maria Colera Intxaustiren itzulpen egokia; Adelina Moya eta Remedios Zafraren hitzaurre interesgarriak, gaia testuinguruan ulertzeko; Maite Zabaletaren diseinu zaindua eta ederra, eta, azkenik, liburua bera artelana bihurtu duen Kjsa Dahlbergen artista suediarraren interbentzio bitxia. Liburua irakurtzen ari garen bitartean hitz zehatz bat errepikatzen den bakoitzean azpimarratuta dagoela konturatuko gara, horixe da Kjsak Virginia Woolfen liburuaren gainean egin duen irakurketa. 40 aldiz azaltzen da azpimarratuta hitza liburuan zehar, nahiz eta ez dudan azalduko zein den, irakurleak bere kasa ezustekoa topa dezan.


Lehengaiak PVC Eurodur 3S Sistema Lehioak Ateak - PVC Aluminio\nEurodur 3S Sistema\nEdozein itxura eta arkitektura-eratara moldagarri diren leiho eta ate eraikuntzarako irtenbide sorta zabala aurkezten du. Horretarako marko, leiho-horri, zutoin eta profil-laguntzaile anitz ditu. Gaiaren termoplastizitatea kurbak, arkuak eta abar lantzea ahaltzen du.\nEurodur 3S sistemarekin ekoiztutako leihoek bere hermetikotasuna, isolapen ahalmen termiko eta akustiko handiak (konfort gehiago eta garrantzizko aurrezpen energetiko adierazten dutenak), iraupen luzea eta mantenimendu eskasa dituzte alde nagusiak.\nEurodur Sistemak ekoizkin egiaztatuko AENOR ikurra ere dauka, eta PVC profil ekoizleen artean lortzen lehena izan da, orain dela gutxi berriztatua izanik.\nEurodur 3S KOMMERLING-ek arotzeriarentzako profilen arloan urteetako esperientziez egindako teknologien eta aurrerapen teknikoen sintesia da.\nEurodur 3S sistema erabilgarriaren berezitasuna baldintza guztietara egokitzeko duen moldakortasuna da. Profilen diseinua, 58 mm-tako lodierarekin, arotzeriak estilo guztietara egokitzea ahalbidetzen du, bai berriztatze lanetan eta estilo modernoetan ere. Eurodur 3S sisteman zihurtasun eta estankotasun emateko goi-kalitatezko burdineriak ipini daitezke ere.\nEudodur 3S sistemak 58 mm-tako lodiera du errefortzu kamera zabal batekin. Leiho-orria ere 58 mm-takoa izan daiteke (kanpoaldetik leiho-markoarekiko atzeratura gelditzen da) edo 74 mm-takoa (kanpoaldetik leiho-markoaren parean gelditzen da). Profil hauen lodierak 3 mm-tatik47 mm-tara (68 mm–tara lodigarriarekin) edozein lodierako beirak jartzea onartzen du.


Bizikletak eta "bizitzan garrantzitsuak diren elementuak", Urolako trenaren ibilbideko tunel bateko horman - Urola Kostako Hitza : Urola Kostako Hitza\nGarmendi auzunearen inguruan, Urolako trenaren ibilbideko tunel bateko horman egin du murala Bronik artistak. (Kulturaz kooperatiba)\nNomadak egitasmoaren barruan, murala margotu du Bronik Bartzelonan bizi den artista peruarrak, Garmendi auzunearen inguruan, Urolako trenaren ibilbideko tunel bateko horman. Lanak asteazkenean amaitzea aurreikusten bazuen ere, atzo amaitu zuen murala, eta dagoeneko ikusgai dago. Horma irudian bizikletaz doan pertsonaia bat irudikatu du aristak. Hark azaldu duenez, “pertsonaia horrek inguruan hainbat elementu ditu”. Horrekin, “pertsonon bizitzan garrantzitsuak diren elementuak” sinbolizatu nahi izan ditu artista peruarrak. Joan zen astean Zumarragatik Azpeitira arteko bidea bizikletaz egin zuen, eta bertan izandako sentsazioak biltzen saiatu da muralean.\nKaleko artea eta Vasco Navarro trenaren ibilbidea lotzen ditu Nomadak proiektuak, eta joan zen astean aurkeztu zuten egitasmoa Dinamoa sormen gunean. Egonaldi artistikoak biltzen dituen proiektua da Nomadak, baina egonaldi horiek leku bakar batean egin beharrean, Euskal Herriko hainbat txokotan egingo dituzte. Hain zuzen ere, Bergara (Gipuzkoa) eta Lizarra (Nafarroa) lotzen zituen Vasco Navarro trenbidea igarotzen zen hainbat herritan lan egingo dute proiektuan parte hartuko duten zazpi artistek. Mundu osoko hainbat herrialdetatik bertaratuko dira artistak, eta beren arrastoak utziko dituzte Euskal Herriko hormetan, artelanen bidez.\nAzpeitia izan da lehen geltokia. Orain, artearen trenera igota, bidaia luzea dute aurretik. Ibilbideak 41 egun iraungo ditu, eta azaroaren 21ean bukatuko da, Iruñean. Hainbat herritan utziko ditu arrastoak egitasmoak: Azpeitian, Bergaran, Arrasaten, Aretxabaletan, Eskoriatzan, Landan, Gasteizen, Maeztun, Kanpezun, Lizarran eta Iruñean. Bide horretan, sormen prozesuen emaitza izango diren artelanak garatuko dituzte proiektuaren parte diren zazpi artistek. Honako hauek dira artista horiek: Jens Besser, Bronik, Belen Robeda, Tomas Facio, Esteban Loeschbor, Yone Estivariz eta Elisa Battison. Haietako bakoitzak elementu ezberdinak erabiltzen ditu lanerako: pintura, spraya, akrilikoa, grabatua, argazkiak…


Euskal komikiaren panoramika, Gasteizen ikusgai - Alea.eus\nMirian Biteri 2018-09-08 07:00\nUrriaren 3ra arte egongo da ikusgai Sancho el Sabio fundazioan 1975. urtetik gaur egunera arteko ibilbidearen gaineko erakusketa.\nProiektu interesgarrian murgilduta ibili dira azkenaldian komikigintzarekin lotura zuzena duten Kike Infame eta Mikel Begoña. Euskal komikiaren azken 45 urteotako historia sakon aztertu dute, eta horren gaineko funtsak jaso ostean Komikia, 1975-2017 izeneko erakusketa prestatu dute. Skolastikako Josune Muñozen laguntza izan dute zeregin horretan.\nBilboko Bizkaiko Foru Liburutegian erakusgai egon ostean, Gasteizen bisitatu daiteke orain; hain justu ere, Sancho el Sabio fundazioak Betoñun duen egoitzan egongo da ikusgai, urriaren 3ra arte.\nErakusketak kronologikoki azaltzen ditu euskal komikiaren ibilbidearen mugarri nagusienak. Berezkoak dituen azal eta orrialdeekin ilustratuta, komikigintzaren garai ezberdinen berri ematen dute 35 panelen bidez. Horrez gain, Sancho el Sabiotik lortutako jatorrizko argitalpenak ere badaude erakusketan.\nAsteon egindako aurkezpenean, Infame eta Begoña komisarioek adierazi dute hamarkadetan dagoela banatuta. Hala, Antton Olariaga, Juan Carlos Eguillor edo Gentz del Valle aitzindarien lanen errepasoarekin hasten da. Jarraian, 80. hamarkadan komikigintzak izandako gorakada, eta ondorengoan jasandako krisialdia ere jasotzen ditu bildumak; eta baita 2000. hamarkada hasieratik gaur artekoa ere.\nBeste alde batetik, egungo egoera "ona" nabarmendu dute komisarioek. Horrekin lotuta, hiru zutabe azpimarratu dituzte: TMEO aldizkari satirikoa, 30 urte daramana politikoki zuzenena ez den umorea eskaintzen; Astiberri argitaletxea, nazioarte mailan ere erreferente dena; eta Xabiroi aldizkaria.\nErakusketa egitearekin batera, katalogo bat ere osatu dute. 150 orrialde dituen argitalpenak eta modu grafikoan ilustratzen du euskal komikigintzaren ibilbidea. "Liburu integratzailea da, eta denboran zehar apustu propio bat aurrera eramateko gure mugen barruan nahiz kanpoan izan dituen hainbat sentsibilitate eta saio agertzen ditu", adierazi dute.\nUrriaren 3ra bitartean ikusi ahal izango da erakusketa: astelehenetik ostegunera, 09:00etatik 13:30era eta 15:00etatik 18:00etara; eta ostiraletan, 08:00etatik 15:00etara. Bestalde, biñeten errealitatea hobeto ezagutzeko asmoz, hainbat jarduera antolatuko ditu Sancho el Sabio fundazioak erakusketa zabalik dagoen bitartean


kritiken hemeroteka » Zerura igotzeko\nZerura igotzeko / Joxean Sagastizabal / Susa, 1986\nZerura igotzeko Iñaki Camino / Argia, 1986-07-20\n“Jolasean”-en gibeletik, hau da Joxean Sagastizabalen bigarren liburua, 10 ipuin motzek osatua. Ipuinak umorezkoak dira, gizaki nahiz animaliez dihardutenak. Mozkorrak, estraterrestre ustekoak, esne-zaparradak zerutik, kaka tartean murgil eta laprastaka ibiltzea maite duten kakalardoak eta antzekoak ditugu gaiak.\nOrain arte Susak erabili argitaratze-irizpideekin oso bat ez datorren ipuin-liburua iruditu zaigu guri behintzat. Hitzatzean dioenez, “haur literaturaren hainbat errekurtso eta idaz-tankera erabiliz, helduentzat modukoak diren hamar narrazio prantatu dizkigu”.\nBroma eta zirikada ausarki darabilen ipuin bilduma Joxean Sagastizabalena.


Gai-jartzaile Eskola abiatuko da urrian — Bertsozale Elkartea\nGai-jartzaile Eskola abiatuko da urrian\nEkainean amaituko dute behin-behineko diseinua, iraila bitartean izen-emateko aukera izango da eta urrian abiatuko da Gai-jartzaile Eskola. Josu Goikoetxea izango da zuzendaria eta datorren ikasturtean hilero bilduko da taldea. Hitzaldi tematikoak eta ariketak tartekatuko dira. Izen-ematea ekainean ireki eta irailean itxiko da.\nHiru helburu nagusi ditu Gai-jartzaile Eskolak: gai-jartzaile lana eta ofizioa prestigiatzea, gai-jartzaileak trebatzea eta gaien inguruko gogoeta bideratzea. Plazan jarriko du begiratua eta horretarako beharrezko ikusten du Bertsozale Elkarteak bertsolari eta gai-jartzaileen topalekua osatzea.\nJosu Goikoetxea gai-jartzailearen esanetara bertsolari askok parte hartuko dute egitasmoan. Sustrai Colina Sustapen saileko arduradunak azaldu digu Josu Goikoren hautaketaren arrazoia: “Urtetako ibilbide eta eskarmentua du, gai-jartzaile ofizioa ezagutu eta bizi du, eta bertsolari zein bertsozaleen onarpen handia du”. Gernikarrak onartu du proposamena eta Sustapen taldeko kideekin batera ari da lanean egitaraua osatzen.\nUrritik maiatzera bederatzi eskola egun izango ditu Gai-jartzaile Eskolak. Saioak hileko lehen larunbat goizetan izango dira salbuespenak salbuespen, gehienak Amasa-Villabonan. Senperen, Iruñean, Gasteizen eta Durangon ere izango da saio bana.\nTeoria eta praktika saioak tartekatuko dira: aurrez lotutako emaileek hitzaldiak eskainiko dituzte eta ondoren eztabaida foroak, tailerrak, ariketa praktikoak eta ikustaldiak egingo dira. Egitasmoaren barruan bi bertso saio egitea ere aurreikusten da. Zuzendariak borobildu eta lotuko ditu saioak elkarren artean. Saioaren egitura, gaien planteamendua, hitzen ideologia, gaurkotasuna eta lekukotasuna, formulazioa, aurkezletza eta norbere bidea izango dira astez aste gai-jartzaile eskolan landuko diren gaietako batzuk.\nHerrialdez herrialde txapelketako taldeetan aritu diren gaijartzaileak, plazan dabiltzanak, bertso eskoletako kideak eta ofizioa ikasteko interesa izan dezakeen jendeari zabaldua dago gai-jartzaile eskola. 15-20 ikasleko taldea aurreikusten da.\nIzen-ematea ekainean ireki eta irailean itxiko da. Ekimen honen inguruko interesa duen orok sustapena@bertsozale.com helbide elektronikoan jaso dezake informazio gehiago.


Langile klasearen ihesaldia | erritarrak | GAUR8 - mila leiho zabalik\nLangile klasearen ihesaldia\nPasatu zen Maiatzaren Lehena, baina lanean eman nuen egun hartako gogoetak konpartitu nahi ditut. Irratian dataren jatorriaren berri adituz gustura egin nuen lantokirako bidea. Bertan kontatu zuten 1889an Parisen ezarri zutela Langileen Eguna, Chicagon hil zituzten sindikalista anarkisten omenez. Zortzi orduko lanegunen aldeko greba hasi zuten 1886ko maiatzaren 1ean. Irratiko solasaldian aipatu zuten indar handia izan duela Maiatzaren Lehenak, baina orain jaiegun bat gehiago bilakatua dela. Horren lekuko izan nintzen, asteazkenean tokatu arren jendea oporretara alde egina zela sumatzen baitzen. Egun libre bat izan orduko ihesi joaten da gaurko langile klasea. Errepideak eta aireportuak bete eta etxe ordainezinak husten dira. Baina langile klasea al gara? Klase horrekin identifikatzen al gara? Mobilizazioak apaldu izanaren arrazoi bat izaten ahal da goragoko klaseekin identifikatu nahia beheragokoekin baino gehiago.\nEta zer da klase ertaina? Haren parte ginela pentsatu izan dut, baina pikutara joan da ustea Laurent Wauquiez Estatu frantseseko Errepublikanoen alderdiko presidenteari hilabetean 6.000 euro irabazten dituen bikote bat klase ertainekoa dela irakurtzean. “Le Monde” egunkarian kontzeptua definitzea zein zaila den azaltzen dute. INSEE behatokiak 1.265 eta 2.275 euro arteko diru sarrerak kalkulatzen dizkio klase ertaineko pertsona bati. Sobera pobrea eta sobera aberatsa ere ez den herritarren gehiengoa litzateke. Pobretzen ari dena, eztabaida publikoetan salatzen dutenez. Norbanakoaren kontsumoa har daiteke kontuan, diru-sarrerak (zergen aitzinetik edo ondotik), ondasunak, umerik baduen, bikotean bizi den... Eta zuek, zein klasetakoak zaretela uste duzue? •